Ebyafaayo: Omulimu Ogwatuleetera Essanyu Erya Nnamaddala | Ogw’Okusoma\nBISOME MU Albanian Amharic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Latvian Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Marathi Mauritian Creole Maya Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nOmulimu Ogwatuleetera Essanyu Erya Nnamaddala\nByayogerwa David ne Gwen Cartwright\nNZE ne Gwen bwe twali ba myaka etaano, twatandika okuyiga okuzina. Mu kiseera ekyo tewali yali amanyi munne. Naye bwe twagenda tukula, buli omu ku ffe yasalawo nti okuzina gwe guba gufuuka omulimu gwe. Bwe twali tunaatera okufuuka abazinyi abatutumufu ennyo mu nsi yonna, omulimu ogwo twaguvaako. Lwaki?\nDavid: Nnazaalibwa mu 1945 mu Shropshire, Bungereza. Taata wange yalina faamu mu kyalo. Bwe nnavanga ku ssomero, nnanyumirwanga nnyo okuwa enkoko emmere, okukuŋŋaanya amagi, n’okulabirira ente zaffe n’embuzi. Bwe twabanga mu luwummula, nnayambangako mu kukungula ebirime, ng’ebiseera ebimu nvuga ttulakita zaffe.\nKyokka, waliwo ekintu ekirala kye nnatandika okwagala ennyo. Bwe nnali nkyali muto, taata yakiraba nti nnali njagala nnyo okuzina, kubanga buli lwe nnawuliranga oluyimba nga ntandikirawo okuzina. Bwe kityo, bwe nnali wa myaka ettaano, taata yagamba maama antwale mu ssomero eritendeka okuzina. Omusomesa wange yakiraba nti nnali nsobola okufuuka omuzinyi omukugu. Bwe nnali wa myaka 15, nnawangula sikaala okugenda mu ssomero eddungi ennyo ery’omu London eriyitibwa Royal Ballet School. Eyo gye nnasanga Gwen, era ne batugamba nti tujja kuzinanga babiri.\nGwen: Nnazaalibwa mu kibuga London mu 1944. Okuviira ddala mu buto, nnali njagala nnyo Katonda. Nnagezaako okusoma Bayibuli, naye nga bye nsoma binzibuwalira okutegeera. Bwe nnali wa myaka etaano, nnagenda mu ssomero eritendeka okuzina. Nga wayise emyaka mukaaga nnawangula empaka z’okuzina ezeetabwamu abantu okuva mu bitundu bya Bungereza byonna, era ne nfuna sikaala okusomera mu Royal Ballet School eritendeka abaana abato. Essomero eryo lyali lisangibwa ku White Lodge, ekizimbe gaggadde ekiri mu Richmond Park mu kibuga London. Bwe nnali eyo, nnali nsoma ate nga mu kiseera kye kimu ntendekebwa okuzina. Abasomesa abaali bantendeka baali bassibwamu nnyo ekitiibwa. Bwe nnali wa myaka 16, nnatwalibwa mu ssomero lya Royal Ballet School erya siniya, era eyo gye nnasanga David. Waayita emyezi mitono ne ntandika okuzina naye, nga tuzinira mu Royal Opera House esangibwa mu Covent Garden, London.\nOmulimu gwaffe ogw’okuzina gwatutuusa mu bitundu by’ensi bingi\nDavid: Nga Gwen bw’agambye, twatandika okuzinira mu kifo ekyatiikirivu ekiyitibwa Royal Opera House nga tuli mu kibiina ekiyitibwa London Festival Ballet (kati ekiyitibwa English National Ballet). Omu ku abo abaali batutendeka okuzina ku ssomero lya Royal Ballet yatandikawo ekibiina ekiri ku mutindo gw’ensi yonna e Wuppertal, Bugirimaani, era nze ne Gwen n’atutwala okuba mu kibiina ekyo. Omulimu gwaffe ogw’okuzina gwatusobozesa okutuuka mu bifo bingi okwetooloola ensi, nga tuzina n’abazinyi abaatiikirivu ennyo gamba nga Dame Margot Fonteyn ne Rudolf Nureyev. Obulamu ng’obwo bwatuleetera okufuna omwoyo ogw’okwerowoozaako, era twemalira nnyo ku mulimu gwaffe ogwo.\nGwen: Ebirowoozo byange byonna byali ku kuzina. Nze ne David twali twagala okututumuka tusinge abalala bonna. Nnayagalanga nnyo okuweebwa ebimuli n’okuwulira abantu nga bankubira emizira. Okufaananako abayimbi, abazinyi, ne bannakatemba bangi, nange nnakozesanga eby’obusamize. Okugatta ku ekyo, abantu be nnabeerangamu baali bagwenyufu, nga banywi ba ssigala, era nga batamiivu.\nOBULAMU BWAFFE BUKYUKIRA DDALA\nOlunaku lwe twagattibwa\nDavid: Oluvannyuma lw’okumala emyaka mingi nga nkola omulimu gw’okuzina, ekiseera kyatuuka ne mpulira ng’eby’okutambula wano na wali mbikooye. Okuva bwe kiri nti nnakulira mu kyalo, nnawulira nga nneegomba okuddayo mu bulamu obwo. N’olwekyo, mu 1967, nnaleka omulimu gw’okuzina ne nzirayo ewaffe ne ntandika okukola ku faamu eyali okumpi ne bazadde bange we baali babeera era ne mpangisa emu ku nnyumba za nnannyini faamu eyo. Oluvannyuma nnakubira Gwen essimu ne musaba okunfumbirwa. Okuva bwe kiri nti kati yalina ekifo kya maanyi mu kibiina kye twalimu, ekyo tekyamwanguyira kusalawo. Wadde kyali kityo, yakkiriza okunfumbirwa era n’akkiriza n’okubeera nange mu kyalo, wadde ng’obulamu obwo yali tabumanyidde.\nGwen: Tekyannyanguyira kumanyiira bulamu obw’omu kyalo. Twalina okukama ente, okulabirira embizzi, n’okulunda enkoko, ate ng’oluusi embeera y’obudde yabanga mbi nnyo. David yatandika okusoma ku ttendekero eritendeka abalunzi kimuyambe okukuguka mu mulimu gw’okulunda. Yamala emyezi mwenda ng’asoma, era nnawuliranga ekiwuubaalo okutuusa lwe yakomangawo awaka ekiro. Mu kiseera ekyo, twali tumaze okuzaala muwala waffe asooka, Gilly. David yankubiriza okuyiga okuvuga emmotoka, era lumu bwe nnali ŋŋenzeeko mu kabuga akaali okumpi n’ewaffe, nnasisinkana Gael. Gael nnasooka kumumanya ng’akola mu dduuka erimu eryali okumpi n’ewaffe.\nEra ne ku faamu nga wayise ekiseera kitono oluvannyuma lw’okufumbiriganwa\nGael yantwala ewuwe okunywa ku kacaayi. Yandaga ebifaananyi bye eby’embaga, era ekifaananyi ekimu kyalimu abantu bangi nga bayimiridde mu maaso g’Ekizimbe ky’Obwakabaka. Nnamubuuza nti kkanisa ki eyo. Bwe yaŋŋamba nti ye n’omwami we Bajulirwa ba Yakuwa, nnajjukira nti omu ku basenga bange yali Mujulirwa wa Yakuwa. Era nnajjukira engeri taata gye yakambuwalirangamu ssenga wange oyo n’atuuka n’okusuula ebitabo bye ku kasasiro. Nneebuuzanga ensonga lwaki taata, eyali omusajja omukkakkamu, yakambuwaliranga ssenga wange, ate nga ssenga yali mukyala atalina mutawaana gwonna.\nKati nnali nfunye akakisa okumanya ensonga lwaki ebyo ssenga wange bye yali akkiriza byali bya njawulo ku ebyo amadiini amalala bye gayigiriza. Gael yandaga ekyo Bayibuli ky’eyigiriza. Kyanneewuunyisa nnyo okukimanya nti ebintu bingi amadiini bye gayigiriza, gamba ng’obusatu n’omwoyo ogutafa, bikontana n’Ebyawandiikibwa. (Mub. 9:5, 10; Yok. 14:28; 17:3) Yandaga n’erinnya lya Katonda, Yakuwa, era ogwo gwe mulundi gwe nnasooka okuliraba mu Bayibuli.—Kuv. 6:3.\nDavid: Gwen yambuulirako ku ebyo bye yali ayiga. Nnajjukira nti bwe nnali nkyali muto, taata yankubiriza okusoma Bayibuli. Bwe kityo, nze ne Gwen twatandika okuyiga Bayibuli era nga Gael n’omwami we Derrick be batuyigiriza. Oluvannyuma lw’emyezi mukaaga, twasengukira mu Oswestry, ekisangibwa mu Shropshire, okuva bwe kiri nti ye waali faamu gye twali tugenda okupangisa. Bwe twali eyo, Ow’oluganda Deirdre, yeeyongera okutuyigiriza Bayibuli. Mu kusooka sipiidi kwe twali tukulaakulanira yali ntono nnyo, okuva bwe kiri nti twalina emirimu egy’okukola mingi ku faamu yaffe. Naye ekiseera bwe kyagenda kiyitawo, amazima gaagenda gasimba amakanda mu mitima gyaffe.\nGwen: Ekimu ku bizibu eby’amaanyi bye nnalina okuvvuunuka kwe kukkiririza mu bulombolombo. Isaaya 65:11 wannyamba okumanya engeri Yakuwa gy’atunuuliramu abo ‘abategekera katonda w’Omukisa emmeeza.’ Kyantwalira ekiseera kiwanvu ng’okwo kw’ogasse n’okusaba ennyo okusobola okwekutula ku bintu eby’obusamize. Okukimanya nti “buli eyeegulumiza alitoowazibwa na buli eyeetoowaza aligulumizibwa” kyannyamba okumanya bantu ba ngeri ki Yakuwa b’ayagala. (Mat. 23:12) Nnali njagala okuweereza Katonda atwagala ennyo eyatuuka n’okuwaayo Omwana we omwagalwa ng’ekinunulo. Mu kiseera ekyo, twali tuzadde muwala waffe ow’okubiri, era kyatusanyusa nnyo okukimanya nti tusobola okubeera ku nsi emirembe gyonna.\nDavid: Bwe nnategeera engeri obunnabbi bwa Bayibuli gye butuukirizibwamu, gamba ng’obwo obuli mu Matayo essuula 24 n’obwo obuli mu kitabo kya Danyeri, nnakakasa nti nnali nzudde amazima. Nnakiraba nti mu nsi temuli kintu kyonna kisinga kuba kya muwendo ng’okuba n’enkolagana ennungi ne Yakuwa. Bwe kityo, ekiseera bwe kyagenda kiyitawo, nnalekera awo okuba n’omwoyo ogw’okwerowoozaako nzekka. Nnakiraba nti nnina okwagala mukyala wange ne bawala bange nga bwe nneeyagala. Abafiripi 2:4 wannyamba okukiraba nti okuweereza Yakuwa kye nnina okukulembeza mu bulamu bwange mu kifo ky’okwerowoozaako ennyo n’okwagala okuba ne faamu ennene. Nnalekera awo okunywa ssigala. Kyokka tekyatwanguyiranga kugenda mu nkuŋŋaana buli Lwamukaaga akawungeezi, okuva bwe kiri nti mu kiseera ekyo kyennyini mwe twalinanga okukamira ente ate nga n’enkuŋŋaana zaali mayiro mukaaga okuva we twali tubeera. Naye Gwen yannyambangako ne tumaliriza emirimu mu bwangu era tetwasubwa lukuŋŋaana na lumu. Ate era tetwayosanga kugenda kubuulira awamu ne bawala baffe buli lwa Ssande ku makya, oluvannyuma lw’okukama ente zaffe.\nAb’eŋŋanda zaffe tebaasanyuka kulaba nga tufuuse Abajulirwa ba Yakuwa. Taata wa Gwen yamala emyaka nga mukaaga nga tayogera naye. Bazadde bange nabo baagezaako okutulemesa okuweereza Yakuwa.\nGwen: Yakuwa yatuyamba okwolekagana n’embeera eyo enzibu. Ate era n’ab’oluganda mu kibiina ky’e Oswestry baatuyamba nnyo. (Luk. 18:29, 30) Twewaayo eri Yakuwa era ne tubatizibwa mu 1972. Olw’okuba nnali njagala okuyamba abantu bangi nga bwe kisoboka okuyiga amazima, nnasalawo okutandika okuweereza nga payoniya.\nOMULIMU OGULEETA ESSANYU ERYA NNAMADDALA\nDavid: Emyaka gye twamala nga tukola ku faamu tegyali myangu n’akamu; naye twafuba okuteerawo bawala baffe ekyokulabirako ekirungi mu kukulembeza ebintu eby’omwoyo. Eby’enfuna bwe byagootaana, twasalawo okuleka faamu gye twali tupangisa. Kati okuva bwe kiri nti twali tetukyalina nnyumba na mulimu, ate nga tulina ne muwala waffe ow’okusatu ow’omwaka ogumu, twasaba Yakuwa atuwe obulagirizi. Twasalawo okukozesa ebitone byaffe ne tutandikawo akasomero akatendeka abantu okuzina. Olw’okuba twafuba okukulembeza ebintu eby’omwoyo mu bulamu bwaffe, twafuna emikisa mingi. Kyatusanyusa nnyo okulaba nga bawala baffe bonna abasatu batandise okuweereza nga bapayoniya oluvannyuma lw’okusoma. Okuva bwe kiri nti mukyala wange Gwen naye yali aweereza nga payoniya, yawagira nnyo bawala baffe.\nBawala baffe ababiri abakulu, Gilly ne Denise, bwe baafumbirwa, twaggalawo akasomero kaffe. Twawandiikira ofiisi y’ettabbi batubuulire wa awali obwetaavu obusingako gye tusobola okugenda. Baatugamba nti tusobola okugenda mu bitundu ebiri mu bukiikaddyo bwa Bungereza. Okuva bwe kiri nti kati twali tubeera ne muwala waffe omu yekka, Debbie, nange nnatandika okuweereza nga payoniya. Nga wayise emyaka etaano, twasabibwa okugenda okuyambako mu bibiina ebitali bimu mu bukiikakkono. Debbie bwe yafumbirwa, twafuna enkizo okuyambako mu mulimu gw’okuzimba mu Zimbabwe, Moldova, Hungary, ne Côte d’Ivoire, era twamala emyaka kkumi mu buweereza obwo. Oluvannyuma twaddayo e Bungereza ne tuyambako mu mulimu gw’okuzimba Beseri y’e London. Olw’okuba nnalina obumanyirivu mu by’obulimi n’obulunzi, nnasabibwa okuyambako mu mirimu egyali gikolebwa ku faamu ya Beseri eyaliwo mu kiseera ekyo. Mu kiseera kino, tuweereza nga bapayoniya mu bukiikakkono bwa Bungereza.\nEra Okuyambako mu mulimu gw’okuzimba kyatuleetera essanyu lingi\nGwen: Okwemalira ku mulimu gw’okuzina kyatuleetera essanyu naye essanyu eryo teryali lya nnamaddala. Kyokka okwemalira ku kuweereza Yakuwa kituleetedde essanyu eritagambika era erya nnamaddala. Nze ne David tukyakolera wamu, si mu mulimu gwa kuzina, wabula mu kuweereza nga bapayoniya. Okuyamba abantu okutegeera amazima aganaabasobozesa okufuna obulamu obutaggwaawo kituleetedde essanyu lingi. “Amabaluwa [ago] agatusemba” gasingira wala ettutumu lye twandifunye mu nsi eno. (2 Kol. 3:1, 2) Singa tetwayiga mazima, essanyu ery’akaseera obuseera lye twalina nga tukyakola omulimu gw’okuzina lyandibadde lyaggwaawo dda.\nDavid: Okuweereza Yakuwa kinnyambye okukola enkyukakyuka nnyingi mu bulamu bwange. Mu butuufu, kinnyambye okufuuka omwami era taata omulungi. Bayibuli egamba nti Miriyamu, Kabaka Dawudi, awamu n’abalala baayoleka essanyu lyabwe nga bazina. Era naffe, awamu n’abalala bangi, twesunga nnyo okwoleka essanyu lyaffe mu nsi ya Yakuwa empya nga tuzina.—Kuv. 15:20; 2 Sam. 6:14.


Bukedde Online - Abawala 98 banunuddwa ku babadde babakukusa\nEkiwalirizza Nantaba okugenda Minisita Kiw...\nAbawala bano nga baggyibwa mu bitundu by'eggwanga eby'enjawulo baasangiddwa ku kitebe kya kkampuni eya Khaleej Agencies e Namasuba mu muluka gw'e Kabowa. Kigambibwa nti baabadde baatwalibwa mu bukyamu.\nPoliisi ng'ekulembeddwaamu akakiiko ka State House Anti Corruption Unit baazinzeeko ekifo kino oluvannyuma lw'okufuna amawulire nti waliwo abawala abagenda okutwalibwa kyokka nga bayita mu makubo makyamu.\nOfiisi ya Lt Col Edith Nakalema akulira okulwanyisa enguzi be baafunye essimu nga babagamba nti abawala bano bagenda kufulumizibwa eggwanga olwo ne basitukiramu.\nAbawala bano baasangiddwa ng'abamu bamaze okutegeka ebintu byabwe nga balinze kusitula.\nBaategeezezza nti bagenda kukola bwayaaya mu nsi ez'enjawulo mu Buwalabu gye batwalibwa.\nMu nnyumba ya mizigo ebiri gye baabadde basuzibwa ku bufaliso obutono ddala. Kino abakulu kwe baasinzidde okunzingako kkampuni eno.\nMango Magaya akulira kkampuni eno yategeezezza nti kkampuni yaabwe erina olukusa okutwala abantu ebweru okukola era nga beewuunya lwaki abakulu bazze ne bazingako kkampuni yaabwe.\nOno era yagambye nti abawala babadde basula bulungi ate nga balya bulungi .Yayongeddeko nti bano batwalibwa ku bwereere nga tebagiddwaako ssente wabula n'ategeeza nti engeri bo aba kkampuni gye bafunamu ku bantu be batwalira obwereere tayinza kugyogera.\nKu myaka kkampuni eno gyemaze ng'etwala abantu ebweru, baakatwala abawala abasoba mu 1000 era bonna bali bulungi.\nOmwogezi wa poliisi mu Kampala n'emiraraano, Patrick Onyango yagambye nti wadde kkampuni eno erina layisinsi, abagikulira baakutwalibwa ku poliisi bakole sitetimenti n'abawala abaasangiddwa ku kkampuni eno.\nAbawala bonna bateekeddwa mu bbaasi za poliisi ne batwalibwa ku kitebe kya bambega e Kibuli gye baasuze ng'okunonyereza bwe kugenda mu maaso.\nLt Col Nakalema yaggulawo ekikwekweto okuzingiza kkampuni ez'epicupuli ezitwala abantu ebweru n'okubabbako ssente.


ebyafaayo bya ssebulime eyatiddwa Poliisi - Radio Simba, The Best Luganda Station in the World !\nebyafaayo bya ssebulime eyatiddwa Poliisi\nNga 21-February-1977, Monday ebisa byaluma Sara Nattabi era wayitawo eddakiika ntono ddala nazaala omwana omulenzi gwebatuuma Ronald Ssebulime. Ono yazaalibwa mufumbiro lyawaka era nga nnyina yayambibwa nnyina Omugenzi Catherine Nabbowa eyali akola ogwa mulerwa.\nMubiseera ebyo, Nattabi yali abeera nebakadde be e Kabombo, Bulemeezi mu Disitulikiti y’e Luweero okutuusa Ssebulime lweyaweza emyaka 5 olwo nebasengukira e Mbikko mu Disitulikiti empya ey’e Buikwe.\nSsebulime yatandika okusam ku ssomero lya Naava Primaru School e Njeru okutuukira ddala mu kibiina eky’omusanvu.\nBwatyo Maama we Mukyala Nattabbi nga ayambibwako mukwano ggwe Mw. Matiya Kaganda, Ssebulime yafuna ekifo mu Jinja College School mu Ssiniya esooka okutuukira ddala mu ssiniya eyomukaaga mu 1996.\nMukyala Nattabi nga aliwamu ne Kitaawe wa Ssebulime omugenzi Dickson Ssentaayi bebuuza ekiddako era bwebatyo nebasalawo bamutwale asome emirimu egy’emikono.\nBwatyo mu 1997 yafuna ekifo mu Bushenyi Institute gyeyamala emyaka esatu nga asoma Diploma mu Electro Engineering era namaliriza emisomo mu 1999. Yatandika okunoonya omulimu, era omulimu gweyasooka okufuna era nga gwegwasembayo okubeera nga akozesebwa yagufuna mu kkampuni eyali epanga ‘Transformer’ e Nalukonlongo West mu Kampala.\nMwanyina Sylvia Nakayita agamba nti Ssebulime yamunyumizanga nti bakaamabe Abayindi baali nga bamutulugunya ebitagambika era lwakya lumu nakuba mukama we nga abikooye era nebabowa omusaala ggwe.\nAwo obulamu bwa Ssebulime webwakyuukira era nalayira obutaddamu kukozesebwa. Yakola kyonna ekisoboka okulaba nti yetandikirawo omulimu ogugwe era bwatyo natandika okwokya ebyuuma e Bulaga ku lw’e Mityana.\nOmulimu yagukola n’amaanyi mu kitundu ekyali kitandika okukula era nga lwakiri ku buli nnyumba 3 zosanga kuliko 1 erina enzigi n’amadirisa nga byakolebwa Ssebulime.\nOno yatandika okubeera e Nakabugo okuva 2002, bwatyo nazimba ennyumba ye era nga yasooka kuzimba galagi mweyali abeera era nga buli mwaka nga ayongerako ekisenge kimu okutuusa lweyagisereka nga ennyumba ye emu.\nEbisale by’okupangisa bwebyalinnya e Bulaga, Ssebulime yasalawo okuzza omulimu ggwe e Kavule ku luguudo lw’e Ssemuto.\nMukyala we Florence Zawedde bweyafa mu 2013, namulekera omwana wa wiiki 2, yagaana okuddamu okuwasa wabula n’asalawo alabirire abaana be okutuusa nga bakuze.\nKyali kizibu nnyo era baganda be nebamusaba addemu okuwasa wabula nagaana era bwatyo abaana yabatwala ewa Maama we e Mbikko gyeyagendanga buli lwa Sunday okubalabako.\nOno yazaalibwa omu mu bawala musanvu era kitaabwe bweyafa mu 2005 yeyalondebwa okubeera omusika era Nnyina agamba nti kino akikoze bulungi. Abadde akumakuma baganda be bulungi nnyo.\n· December 25, 2015 ·1 min read\nMuyogeeyoge olw’okutuuka ku mazaalibwa ga yesu kristu.\nOno alese abaana okuli Ester nakayita 7 P.2, Anita Nakagiri 10 p.5, nga bano basomera ku Njeru Primary School, Grace Nabulime 15 S.3 ku St Andrews SS Kabimbiri, ne Hana Nantaayi 13, mu S.1.\nMoses Byron Jjemba okuva mu kibiina ekigatta abavuzi ba Ddigi Ssebulime gy’abadde mmemba agamba nti Ssebulime yattiddwa olw’okulowozebwa okuba omukyamu kuba abadde annyumirwa nnyo okuvuga nga avuganya emotoka eza’amaanyi.\nOno agamba nti kino bonna bakikola kuba bavuga Pikipiki ez’amaanyi era nga twagala okubalaga nti Piki piki zaffe zisinga emotoka zammwe ezebbeeyi. Tumanyi okuvaga netubayisa netubalinda ate oluusi tumanyi okukyuuka eyo mu maaso netubava mu maaso nga tumaze okubayisa.\nSsebulime yattibwa omusirikale wa Poliisi eyamukuba amasasi nga 24-March-2019 e Nagojje mu Disitulikiti y’e Kayunga nga kigambibwa nti yali ayagala okutta Minisita Aidah Nantaba.\nPoliisi yasooka kugamba nti bawanyisiganya naye amasasi, wabula emikutu gy’amawulire wamu n’abalaba baawa ekifaananyi kirala. Poliisi yavuddeyo ku lw’okusatu nekiriza nti Ssebulime yattibwa mu bukyaamu.\nPoliisi ya CPS ekutte abadde atigomya abantu mu Kampala\nPrevious mmeeya w’e kawempe mwenyamivvu olwa bakansala abagula ebintu bya divizoni\nNext Katikkiro yasisinkanye abaami b’amasaza wamu n’abamyuka baabwe\nPoliisi ya CPS ekutte abadde atigomya abantu mu Kampala radiosimba.ug/poliisi-ya-cps…\nAbout 18 minutes ago from Radio Simba - Ennene 📻📻's Twitter via Simba Updates\nPalamenti emaze n’ekkiriza Digital


AUDIO! Mesegi za laavu ku ssimu zitabudde ab'oluganda olw'omusajja, ow'emyaka 17 akyekoze - Galaxy FM 100.2AUDIO! Mesegi za laavu ku ssimu zitabudde ab'oluganda olw'omusajja, ow'emyaka 17 akyekoze - Galaxy FM 100.2\nAUDIO! Mesegi za laavu ku ssimu zitabudde ab’oluganda olw’omusajja, ow’emyaka 17 akyekoze\nEkiyongobero ekibuutikidde abatuuze ku kyalo Nawangoma cell mu ggoombolola y’e Jinja North mu kibuga kye Jinja, omwana Peace Nabirye myaka 17 bwe yesse.\nNabirye asobodde okweyambisa omuguwa okwetugira ku muti gwa ffene era omulambo gwe, gusangiddwa abatuuze nga gulengejja.\nOkunoonyereza okusookerwako, kulaga nti muganda we ategerekeseeko erya Viola, abadde amulumiriza okwagala bba era mbu abadde asukkiridde okumusindikira mesegi z’omukwano ku ssimu ssaako n’okumusuubiza okumulambuza ebyalo.\nAbatuuze basigadde mu kutya n’okuyungula amaziga era omulambo gutwaliddwa mu ddwaaliro ekkulu e Jinja okwongera okwekebejjebwa.\nWabula James Mubi, omwogezi wa Poliisi mu bitundu bye Kira, agamba nti okunoonyereza kutandikiddewo okuzuula ekituufu ekivuddeko omwana okwetta.\nMungeri abatuuze bagamba nti mu kiseera kino ng’abaana tebasoma, okwegadaanga mu baana abato okweyongedde mu kitundu kyabwe era bangi bafunye embuto, kwe kusaba omukulembeze w’eggwanga lino Yoweri Kaguta Museveni okuyamba, abaana okudda ku massomero wakati mu kulwanyisa Covid-19.\nPulezidenti Museveni yaggala amasomero mu March, 2020 olwa Covid-19 okutuuka mu ggwanga. Omwezi ogujja ogwa November, 2021, abayizi abali ku matendekero aga waggulu, bagenda kuddayo ate abayizi abalala bonna, balina okulinda omwaka ogujja ogwa 2022.\nUganda mu kiseera kino yakazuula abalwadde ba Covid-19, 124,808 ate 3,179 bebakafa obulwadde.\nAte abatuuze mu zzooni y’e Katogo e Kinawataka mu Kampala, bazudde omulambo gw’omwana omuwala, nga guli mu kiveera, ekirese abatuuze ng’emikono giri ku ttama.\nAbatuuze oluvanyuma lw’okulaba omulambo, basobodde okutemya ku Poliisi era amangu ddala omulambo gugiddwawo.\nOkunoonyereza kulaze nti omwana Ratifah Namawejje myaka 10 yeeyatiddwa ng’abadde muzukkulu wa Finah Nakintu ali mu gy’obukulu 50.\nWabula amyuka omwogezi wa Poliisi mu Kampala n’emirirwano Asp Luke Owoyesigyire agamba nti okunoonyereza kulaga nti omwana Namawejje ku myaka 10 abadde mukozi mu maka ga Gerald Sematiko omutuuze we Katogo.\nMu maka ga Sematiko, Poliisi ezudde akatimba k’ensiri okuli omusaayi, Bulanketi, ebikopo n’emisokoto gy’enjaga.\nOwoyesigyire agamba nti mu kiseera kino Sematiko aliira ku nsiko oluvanyuma lw’okutegeera nti Poliisi emunoonya wabula omuyigo gutandikiddewo.\nOmulambo gutwaliddwa mu ddwaaliro ekkulu e Mulago okwekebejjebwa n’okuzuula engeri gye yattiddwa.


By J. Namuwaya ne F. Kizza\nPULEZIDENTI Museveni asuubizza okussa mu bajeti y'eggwanga ssente ez'okudduukirira abasuubuzi ne bannannyini bizinensi ezaakosebwa omuggalo gwa Corona.\nOkwogera bino yasinzidde mu disitulikiti ye Sironko ku ssomero lya Masaba SS mu lukungaana lwa kampeyini z'obwapulezidenti olwetabiddwaamu abakulembeze ba NRM ku mitendera egy'enjawulo okuva mu disitulikiti ye Bulambuli ne Sironko.\nMuseveni yagambye nti abantu b'omu Bugisu abalina bizinensi ezaakosebwa ennyo mu biseera eby'omuggalo be bamu ku bagenda okuyambibwako.\nMu ngeri y'emu yabasuubizza amazzi ga ppayipu amayonjo agakozesebwa awaka wamu n'amazzi ag'okweyambisa okufukirira ebirime.\nEnsonga y'okubakolera enguudo nayo yagikoonyeeko n'abategeeza nti ku mulundi guno\nensonga eziruma abantu ze zigenda okusinga okuteekebwako essira kwe\nkusaba ababaka ba Palamenti okwewala okuyimbagatanya ebintu ebingi wabula\nbasoosowaze ensonga ezikwata ku muntu waabulijjo.\nMuseveni yatumye abakulembeze ba NRM okunnyonnyola abantu ebirungi NRM byekoze era babategeeze nga kati bwe waliwo ssente ezimala ezisobola okugonjoola ebizibu ebisinga ebibadde bikyanyigiriza abantu ba wansi.\nYakubirizza Bannayuganda okuzuukuka beenyigire mu bulimi obuvaamu emmere ey'okulya wamu n'okutundako okusobola okubaako ne ssente mu nsawo.\nYennyamidde olwa bbanka eziyitirizza okunyuunyuuta abantu nga gabaggyako amagoba\namangi ku ssente ze babeera beewoze n'ategeeza nti ekizibu kino kyakugonjoolwa mu\nnteekateeka ya Gavumenti ey'emyooga kuba abantu bajja kuba baweebwa ssente ez'okutandika n'okwongera mu bizinensi zaabwe kibayambeko okukendeeza okuddukiranga mu bbanka okwewola.\nBwe yabadde tannatuuka Sironko, Pulezidenti Museveni yasookedde Muyembe mu disitulikiti y'e Bulambuli n'atongoza okukola oluguudo lwa Muyembe - Nakapiripiriti\noluweza kkiromita 92.\nEnguudo endala ze yakoonyeeko okukola kuliko; Nalugugu- Budadiri- Mutufu, Namagumba - Budadiri- Nalugugu ne Nabumali - Butaleja - Namutumba Yagambye okwongera okukola lye ddongoosezo ly'amazzi erya Sipi Water Supply erigenda okubeera erya maanyi nga ligabira ebimu ku bitundu mu Bugisu ne Teso okufuna amazzi g'emidumu.


Olusirika lw’abavubuka ba Buganda lukomekkerezeddwa – Katikkiro Mayiga abakubye akaama mwewale okusabiriza – CBS FM\nOlusirika lw’abavubuka ba Buganda lukomekkerezeddwa – Katikkiro Mayiga abakubye akaama mwewale okusabiriza\nKatikkiro wa Buganda Charles Peter Mayiga agaddewo olusirika lw’abavubuka ba Buganda 2022\nKatikiro wa Buganda Charles Peter Mayiga aggaddewo olusirika lw’abavubuka mu Buganda, lumaze ennaku bbiri nga luyindira ku Maria Flo mu Masaka City.\nOlusirika luno lwategekeddwa aba Buganda Youth Council, lwetabiddwamu abavubuka abavudde mu masaza ga Buganda.\nLugendereddwamu okukuba tooci mu mabago gonna agakoleddwa okulambika abavubuka mu nkola y’emirimu.\nKatikkiro agambye nti abavubuka balina okweggyamu endowooza y’okulindirira okuwebwa obuwebwa buli kimu, wabula berwaneko okubaako kyebekolera n’amaanyi gabwe.\nKatikkiro akubirizza abavubuka obutesembereza muze gwa kusabiriza, nti kubanga kiwebuula obuvubuka bwabwe.\nKatikkiro Mayiga abavubuka abawadde amagezi bewale obwa ssemugayaavu, buli mulimu gwebakwatako engalo bagukole n’amaanyi gabwe gonna, bafuuke abantu ab’amaanyi mu ggwanga nga bakulira ebitongole ebitali bimu.\nMinister w’abavubuka emizannyo n’okwewummuzaamu Henry Ssekabembe Kiberu agambye nti ttabamiruka ono wakuyamba buli muvubuika ali mu Buganda, nasaba ababadde mulusirika okugenda okusomesa bannabwe ebibaddemu.\nBaker Ssejjengo Ssentebe wa Buganda Youth Council\nSsentebe wa Buganda Youth Council Baker Ssejjengo yebazizza Katikiro okubawagiranga mu buli nteekateeka zabwe, neyeyama okutekesa mu nkola ebisaliddwawo, naamutegeeza nti abavubuka batadde essira kukulima emmwanyi okulwanyisa obwavu.\nAbavubuka bano baliko ebiteeao 9 byebayisizza mu lusirika lwabwe, bisomeddwa Omulangira Ssuuna Luutu.\nBisakiddwa: Male John


Oli muvumu nnyo - Kyagulanyi - Radio Simba, The Best Luganda Station in the World !\nOli muvumu nnyo – Kyagulanyi\nMugalu John omuvubuka eyayambye Omubaka wa Kyaddondo East mu Lukiiko olukulu olw’eggwanga Kyagulanyi Ssentamu Robert okwesimatula kuba Poliisi olunaku lw’eggulo amaze namusisinkana.\nOno yamuwadde Jacket ne nkofiira, Kyagulanyi mu kwebaza agambye nti ono myoyo gwa ggwanga omuvumu ennyo. Omwebaziza okutuusa oluwalo lwe mu kulwanyisa omusolo ogwateekeddwa ku Social media ne Mobile Money.\nKyagulanyi agambye nti eggwanga nga lirina abavubuka envumuulo ng’ono kitegeeza nti ebiseera byalyo eby’omumaaso bitangaavu nnyo.\nObuyinza buli mu bantu – Omulamuzi Tibatemwa


Bukedde Online - Bannantameggwa ba Liigi ya yunivasite bavumbedde\nBannantameggwa ba Liigi ya yunivasite bavumbedde\nDesabre ayogeeyoge kati tulinze kawoowo\nAdded 13th October 2018\nBANNANTAMEGGWA ba Liigi ya yunivasite aba Uganda Martyrs Nkozi bali ku bunkenke obw’okwesogga Semi za sizoni eno oluvannyuma lw’okukola amaliri ga 1-1 mu nsisinkano ya “quarter” eyasoose ne Kyambogo e Nkozi.\nVitas Obbo owa UMU ku ddyo ng'attunka ne Moses Aligenyira owa KYU\nUMU bukya liigi etandika baakafuna wiini 3 mu mipiira 7, amaliri ga mirundi 3 ne bakubwa gumu era baamalira mu kya kubiri mu gy’ekibinja D ekitaddewo obweraliikirivu naddala bwe baalemeddwa okuwangulira awaka “quarter” eyasoose ku Lwokutaano (October 12) nga kiyinza okubawa akaseera akazibu okufunira obuwanguzi ku bugenyi e Kyambogo wiiki ejja okusobola okwesogga Semi za sizoni eno.\nShafik Bisaso omutendesi UMU agamba nti abayizi babadde n’eby’okukola bingi ku ludda olw’emisomo gyabwe ekireetedde ffoomu yaabwe okuddirira olw’obutafuna budde bumala mu kutendekebwa naye ng’alina essuubi nti ku Lwokutaano olujja (October 19) bagenda kufiira ku Kyambogo okwesogga semi.\nTevin Kyeyune ye yateebedde UMU ate Emmanuel Mwesigwa n’ateebera KYU.\nEno ye sizoni eyo 7 nga MUBS ne K.U baakagiwangula emirundi 2 buli omu, UMU ne MUK omulundi gumu buli emu ate endala zinoonya kisooka.\nPepsi University League,\nUganda Martyrs Nkozi


Bukedde Online - South Korea eneeyigiriza Uganda emizannyo\nSouth Korea eneeyigiriza Uganda emizannyo\nEto’o awasizza ne yeggya mu kibi\nAbabanja FUFA bajja kusasulwa\nMINISITA w’emizannyo, Charles Bakkabulindi agambye nti ne bwe yandivudde ku bwaminisita, etteeka lya Gavumenti eriragira ebibiina by’emizannyo byonna okwewandiisa lyandisigaddewo era n’akubiriza ebyo byonna ebikyalisimbidde ekkuuli okuligondera.\nAba Taekwondo nga boolesa obukodyo.\nKu bibiina 54 ebiddukanya emizannyo mu ggwanga, 23 byokka bye byakatuukiriza ebisaanyizo by’okwewandiisa.\nBakkabulindi bino yabyogeredde Lugogo mu MTN Arena ku mwoleso gw’omuzannyo gwa Taekwondo ogwakoleddwa ekibiina kya Kukkiwon Tae Kwondo Demonstration Team ekyavudde mu South Korea.\nBakkabulindi yagambye nti omwoleso guno gumu ku nkolagana wakati wa Gavumenti ya Uganda ne South Korea. Gye buvuddeko, Pulezidenti wa South Korea, Park Geun-hye yakyaddeko mu Uganda okwongera okussaawo enkolagana wakati w’amawanga gombi.\nBaalaze obukodyo omuli okubuuka mu bbanga nga bwe bayasa obubaawo n’ebirala. “China yakukumba emidaali mu Olympics lwa kwenyigira mu mizannyo nga gino.\nTusuubira South Korea okuyamba Uganda okutumbula omuzannyo guno naffe tutandike okuwangula emidaali,’ Bakkabulindi bwe yategeezezza.\nIvan y’ani eyalaze ssente e Namboole?\nCrested Cranes ewanduse mu z'abakazi


Bukedde Online - Chris Evans agaanyi okuddamu okuyimba ne Rema lwa Kenzo.\nNGA Chris Evans tannasimbula kugenda Masaka mu kivvulu kya Rema Namakula ekyabadde ku Maria Flo, maneja wa Rema, Godfrey Kayemba yasoose kukuba ssimu ne yeetonda olw’ebyabadde ku Hotel Africana, Rema bwe yagobye Evan ku siteegi olw’okwogera ku bya Kenzo.\nChris Evans ng’ayimba e Masaka.\nNGA Chris Evans tannasimbula kugenda Masaka mu kivvulu kya Rema Namakula ekyabadde ku Maria Flo, maneja wa Rema, Godfrey Kayemba yasoose kukuba ssimu ne yeetonda olw'ebyabadde ku Hotel Africana, Rema bwe yagobye Evan ku siteegi olw'okwogera ku bya Kenzo.\nEvans bwe yatuuse e Masaka yagaanyi okulinnya ku siteegi okuyimba ne Rema oluyimba lwabwe olwa ‘Linda' ng'ayagala Rema asooke amwetondere mu lwatu olw'okumuyisaamu amaaso n'okumuswaza eri abawagizi.\n"Bwe yabadde annyanjula ku siteegi yabagambye nti. ‘twanirize omusajja gwe baakuba ennyondo 15 ku mutwe era abantu ne bakuba enduulu, nange ne ndowooza nti tuli mu kusaaga kwe kwogera ku linnya lya Kenzo nange mu ngeri ey'okusaaga," Evans bwe yategezezza bwe yabadde e Masaka ku Ssande.\nRema ng'ayimba e Masaka.\nEvans awadde Rema ennaku ttaano zokka okumwetondera oba si kyo wa kukolawo ky'asuubira nti kye kimugwanidde ku bye yamuyisizzaamu.\nEvans agamba nti yayisiddwa bubi omuli okumuswaza eri abawagizibe ate nga bingi bye bazze bakola babikkanyako okusanyusa abawagizi baabwe era ye okwogera ku Kenzo yalowoozezza nti bya kusaaga kyokka Rema n'asalawo kumuswazaswaza.\nKino kiddiridde Rema okusika Evans ku siteegi bwe baabadde ku Hotel Africana ku Lwokutaano bwe baabadde bayimba oluyimba lwa ‘Linda'.\nEvans yayogedde erinnya lya Eddy Kenzo ng'alaga nga bwe yeeyisizanga obubi ku Rema nga tamuwa budde nga bwe baludde nga babiyimba mu luyimba olwo.\nBwe baabadde e Masaka, Rema oluyimba lwa Linda yaluyimbye yekka era nga we yaluyimbidde nga Evans amaze okuyimba ategeka kudda Kampala.\nWabula Maneja wa Rema, Geoffrey Kayemba agamba nti Evans obutayimba na Rema yabadde mugonvu ekyamulemesezza okuyimba ku ‘layivu' eyeetaaga amaanyi era ye (Evans yayimbidde ku cd).\nNambooze naye alumbye Rema; Mu ngeri y'emu aba Team Rema baddizza omubaka Betty Nambooze (Mukono Municipality) omuliro ku by'okumwogerako ne bba, Dr. Hamza Ssebunnya nga bwe basusse okwekoza mu laavu yaabwe.\nBaamusabye asigaze Bakireke ne Rema abeere ne Hamza kubanga abantu abo babiri ba njawulo. Bagamba nti, Rema ne Hamza bakyali bato ekibaawula ku Nambooze ne Bakireke we.\nBino biddiridde Nambooze okuwandiikira Rema ne Hamza omukukku gw'ekiwandiiko ng'anenya naddala Rema ku ngeri gye yeeragamu ne Hamza, engeri gy'amutangiramu abaamawulire ng'ate Rema yennyini y'amuleeta mu bantu, engeri gy'amuwaamu amateeka n'ebirala.\nYategeezezza nti nga ye bw'atatwalangako bba Bakireke mu palamenti wadde ku kadaala bwatyo ne Hamza bw'atalina kudda mu bivvulu bya Rema asigale mu ddwaaliro nga yeekubira mpisoze ne bw'aba azze mu kivvulu, yeetuulire ku bbali asirike.\nKu Africana mu kivvulu ky'abaagalana, Rema we yalagidde ensi nga bw'afiira ku Hamza ne yeekoza bingi ebiraga omukwano n'agamba nti omukwano ogw'ekika ekyo bulijjo agulaba mu ffirimu.\nAbantu bangi era baamunyigidde bwe yalemesezza Hamza okwogera eri bannamawulire bwe yamusanze nga baliko bye banyumya n'amulagira badde eka Hamza n'asitukirawo okumuwa ekitiibwa.\nKino bangi baakirabye ng'olufugirizo lwa Rema olwamulemesa Kenzo.\nRema yabadde anyumya ne Bukedde wiiki ewedde n'agamba nti Hamza tamanyidde baamawulire na bya bwassereebu era ye y'alina okumutaasa ku bantu b'ayinza okwogereramu ebitakwataganye.\nKu bya Nambooze, Kayemba yagambye nti baabiyiseemu ne bazuula nti ayinza okuba ne poyinti omuli okuwa amagezi Hamza ave mu bivvulu n'okwegendereza bannamawulire era bagenda kubisalira amagezi.\nWabula agamba nti Nambooze alina bye yayogedde ng'alabika tamanyi bwe bitambula.\nYawadde eky'okulabirako kya Chris Evans okusaagira ku Kenzo ekyalaze nga Rema amuwakanya okwogera ku Kenzo n'agamba ekyo tekitabula bantu kubanga abayimbi abo bombi ba mukwano ate bazze bakola katemba oyo.\nMirimu ki Sebaggala gyâ€™anaakola?\nAbakakasa Baminisita beeweredde Sebaggala\nMuseveni atonzeewo minisitule 6 empya


Bukedde Online - Amateeka amapya gawadde ggoolokipa eddembe mu 'bunnya'\nAdded 9th June 2020\nIFAB, ekibiina ky'ensi yonna ekivunaanyizibwa ku mateeka g'omupiira, kyagadde nnyo okugatereezaamu, kyokka nga tekyekubye ndobo. Mu mpaka omuli okusimulagana peneti (obunnya) okusalawo ttiimu ewangula oba egenda ku luzannya oluddako, amateeka gagamba nti omuzannyo guba gumaze okuggwa.\nEyo y'emu ku nsonga lwaki ne ggoolo eziva mu 'bunnya' buno teziteekebwa ku bateebi (tezibalwa). Wadde nga ddiifiri asigaza obuyinza bwe okulaga kaadi yonna ng'obunnya bugenda mu maaso, eno kaadi tejjanga kukwatagana na zinaagabwa mu ddakiika 90.\nKitegeeza nti omuzannyi eyalagiddwa kaadi eya kyenvu mu ddakiika 90, bw'ayongerwa endala nga bakuba 'obunnya', ajjanga kusigala ku kisaawe, tewali kumuwereekerezaako mmyuufu. Ggoolokipa bongedde okumutaasa mu bunnya bw'aba ng'asimulwa peneti.\nEtteeka eppya ligamba nti peneti tejja kuddibwangamu nga ggoolokipa akoze ekisobyo kyonna kakibe ng'omuzannyi asimudde omupiira n'agukuba ku muti oba ebweru, okuggyako nga ggoolokipa oyo asimudde peneti okugeza singa ava ku layini mmita nga bbiri. Ddiifiri bw'asalawo okuddamu peneti olw'ekisobyo ggoolokipa ky'akoze, kaadi eya kyenvu ebadde emulagibwa, eggyiddwaawo ku mulundi ogusooka.\nBw'addamu okukola ensobi n'eremesa ggoolo okunywa, olwo nga kaadi emulagibwa. Ekirala ekyakkaatiriziddwa kiri ku 'offside' oba okukuuma.\nKimanyiddwa nti, omuzibizi bw'azannya omupiira mu bugenderevu, ng'oggyeeko okuwonya ggoolo, ne gugenda ku muteebi abadde akuumye, omuteebi oyo tabonerezebwa 'offside'.\nEntaputa y'etteeka eno y'egenda okweyambisibwa ng'omuzibizi akoze 'handball' mu bugenderevu, ng'oggyeeko ggoolokipa awonya ggoolo. Omuzibizi okukwata omupiira n'engalo mu bugenderevu, ne gumulema okunyweza ne gugwa ku muteebi akuumye, tajja (omuteebi) kubonerezebwa 'offside', kubanga omuzibizi azannye agenderedde, wadde ng'omupiira akutte mukwate.\nOkulaga omuzannyi kaadi ya kyenvu olw'okuwandula amalusu, Collina, akulira akakiiko ka baddifiri mu FIFA, yakigaanyi. Ku sabusityuti ettaano, nze ze mpita eza Covid kubanga lino etteeka lya kiseera buseera, okusobozesa amawanga okumaliriza empaka zaazo, FIFA ye yasabye IFAB, olw'okubanga emizannyo mingi ate ng'obudde buweddeyo.\nTtiimu zikkirizibwa okukola sabusityuti ttaano mu mirundi esatu. Wabula bakkirizibwa okukola sabusityuti mu budde bwa 'half time', oba bwe wabaawo 'extra time' nga tebannaddamu.\nMu ngeri etyo, ekyo tekibalirwa ku mirundi esatu egiweebwa ttiimu ng'omuzannyo gugenda mu maaso. Etteeka bwe liritongozebwa okuva ku ssatu, IFAB ejja kutegeeza ensi.\nMu liigi y'e Girimani emabegako, Jadon Sancho, yateeba ggoolo ne yeeyambula omujoozi, nga munda mulimu omulala okwali ebigambo; 'Justice for George Floyd'.\nDdiifiri yamulaga kaadi eya kyenvu, bangi ne bakitaputa nti ebigambo ebyo bye byavaako kaadi. Kino si kituufu, kaadi yali ya kuggyamu mujoozi ng'ajaganyiza ggoolo.\nMu mateeka, ddiifiri talaga muzannyi kaadi olw'ebigambo ng'ebyo. Akiwandiika buwandiisi mu lipooti ye, abategesi b'empaka be bamanya eky'okukola!\n'Ssente ze nfuna mu kulima n'okulunda zikubisaamu eza ofiisi emirundi esatu'\nObutayongera mutindo ku kasooli kizzizza abavubuka b'e Luweero emabega


Bukedde Online - Embeera y'eddwaaliro ly'e Kakuuto yeeraliikiriza\nEmbwa ya poliisi ewemukkiizza abafumbo\nAbalina amasabo mu Kalungu baakuwandiika a...\nABALWADDE n’abajjanjabi mu ddwaaliro lya Kakuuto Health Center IV, balaajanidde Gavumenti ebayambe ku mujjuzo ogususse ogutuusizza abalwadde okusula ku kitanda ekimu.\nEmbeera eri mu waadi z’eddwaliro ly’e Kakuuto.\nBagamba nti embeera eno ereetedde endwadde okusaasaana, okugeza omwana agenzeeyo ng’omusujja gwe gumuluma mu lunaku lumu olukusense luba lumukutte.\nOmujjuzo gusinga kubeera mu waadi y’abaana n’abakyala ng’ekitanda ekimu bakissaako abaana basatu ng’ate ebibaluma tebifaanana.\nBaategeezezza nti ng’oggyeeko omugotteko gw’ebitanda, n’eddagala mu ddwaaliro teririiyo ng’abasawo baliwandiikira abalwadde ne baligula wabweru w’eddwaaliro.\nAbamu basobola okuligula kyokka waliwo bangi abatalina busobozi ne kibalemesa okuwona amangu.\nEmbeera eno yawalirizza abalokole abaakulembeddwaamu Rev. John Namutale owa Jubilee Revival Church ku nsalo e Mutukula okugendayo ne bagabira abalwadde ebikozesebwa omuli ssabbuuni, ssukaali, omunnyo n’ebirala.\nOmubaka wa Kakuuto mu Palamenti, Christopher Kalemba yagambye nti eddwaaliro lino likozesebwa abantu bangi, ng’abamu bava mu disitulikiti y’e Isingiro n’abava e Tanzania n’asaba obuyambi bwe lifuna bwengerweko kuba abantu abalikozesa bangi.\nBaddereeva beeyambudde lwa luguudo\nOmubaka yennyamidde olw'abasajja abatakyalina waaka mu nsonga z'omu kisenge


Bukedde Online - Ab’e Kawaala beeraliikiridde okuzindibwa kkolera\nAb’e Kawaala beeraliikiridde okuzindibwa kkolera\nAlumbye abanyigiriza abakyala\nLEERO MU BYAFAAYO: March 9, 1962\nEMIDUMU gy’oluzzi egyazibikidde olwa kasasiro okusuulibwamu gitiisizza abatuuze b’e Kawaala mu Zooni 3, mu muluka gw’e Kasubi nti obudde bwonna bandigwamu ekirwadde kya kkolera olwa bannaabwe abasenako amazzi amacaafu.\nKansala w’ekitundu ku Ggombolola e Lubaga, Eddie Wasajja Gulu, yagambye nti embeera eno yamuwalirizza okukunga abatuuze okukola bulungibwansi okwerula oluzzi n’okugogola omwala ogutwala amazzi ogwazibikira ettaka n’ebisaaniiko ku Lwomukaaga nti kyokka ekyewuunyisa abatuuze tebajjumbidde ekyamuwalirizza okuteekako abantu okulugogola ne basasulwa ssente.\nGulu yasabye abatuuze abaazimba emyala egikulukutira mu luzzi okugikyusa ate n’abasuula ebisaaniiko mu luzzi ne mu myala bakikomye ng’agamba nti ze zimu ku nsonga ezivuddeko emidumu gy’oluzzi okuzibikira. Yagambye nti taapu z’amazzi amayonjo kumpi teziriimu ekiwaliriza abatuuze okusena amazzi amacaafu agayinza okubalwaza kkolera.\n“Tusaba ekitongole kya KCCA kikole amakubo agayita mu kyalo munda kisobozese loole okutuuka ku batuuze okuyoola kasasiro. Kati abatuuze abasinga kasasiro bamansa mumanse ne bamuyiwa ne mu myala ekivaako okuzibikira mu biseera by’enkuba,” Gulu bwe yategeezezza.


Bukedde Online - Okuloota engo ng'ekugoba kitegeeza ki?\nOkuloota engo ng'ekugoba kitegeeza ki?\nNneesunga Ssaalongo lw'alinkuba embaga\nBaze olwanzaalamu abaana n'anzirukako\nKamadi e Bwaise yaloose ng’akyadde ewa mukwano gwe n’amugabula ennyama embisi. Kitegeeza nga bwe waliwo mukwano gwo bwe munaatera okutabuka.\nNakanwagi e Kinaawa yaloose ng’ekkovu limutambulira ku kisambi naye nga waliwo mukwano gwe eyalimulaze nga ye tannaliraba. Kitegeeza okukyaza omugenyi gw’otaalyagadde kukyaza.\nNakirijja e Mazinga yaloose ng’afuluma mu takisi era olwatuuse wabweru, laddu n’emukuba kyokka teyafudde. Kitegeeza nga bw’ogenda okutambula olugendo lw’obadde teweetegekedde.\nMustafa e Kampala yaloose ng’engo emugoba. yabadde adduka, omulalu n’amukwata omukono n’amubuuza oba alina omukazi, n’agamba nti talina. Awo mu kutya okungi n’asisimuka. Kikulabula ng’akasiriikiriro k’obaddemu ku nsonga z’ebyobuwangwa bwe kayinza okukutuusa awazibu okuggyako ng’obikolako mu bwangu.\nFlorence e Namuwongo yaloose ng’azibye amaaso kyokka ng’abadde yaakava mu ddwaaliro okujjanjaba muganda we abadde omulwadde w’amaaso. Kitegeeza bw’onootera okusimattuka ebizibu ebirudde nga bikutawaanya.\nOno yaloose ng’akuula obutiko. Kiranga kulwala oba kufiirwa omu ku bantu b’olulyo lwo.\nPantaleo e Nabuyuga yaloose ng’akwata enseenene ennyingi ennyo. Kiranga omujjuzo gw’ebyokulya ogunaacamula abantu abangi kubanga bonna bagwesunga.\nSarah e Lungujja yaloose ng’omusajja gwe yayawukana naye amukuba amasasi mu kifuba. Kikuwa amagezi obutadda mu bintu bye wakolako edda ne bikulema. Tandika ebintu ebirala by’osobola.\nEra atera nnyo okuloota omusajja oyo nga batudde wansi banyumya mu mirembe. Kikulabula akabi akali mu kusiba obusungu. Weerabire ebyayita.\nOmukyala omu yaloose ng’alabye ebintu ebimutiisa nga biringa ttimba, amakonkome n’eminya. Kitegeeza ng’ebirowoozo ebingi by’olina mu kiseera kino bwe biyinza okukuleetera ebizibu. Fuba okulaba nga weesonyiwa ebikuleetera okulowooza ennyo.\nBwogi e Mwera ku lw’e Hoima yaloose nga bali wamu ne mukyala we nga beera enju yaabwe yonna.\nKikuwa amagezi okwongera okuteekateeka obulungi amaka go kuba waliwo bingi ebisaana okutereera. Osobola okwebuuza ku bakulu bakuyambe ku ky’okukola.\nNabasumba e Namagunga yaloose nga beeweeweeta ne muganzi we kyokka ekiseera ky’okwegatta bwe kyatuuse ne wabaawo ebibabuzaabuza ne babivaako.\nKikulabula okwesonyiwa n’okwerabira omukwano omupya gw’obadde oyagala okuyingiramu kubanga tojja kugusobola.\nSsewambwa e Matugga yaloose ng’ali mu mukwano n’omuwala gw’aludde nga yeegwanyiza. Kitegeeza bw’osaanye okugenda mu maaso n’enteekateeka z’oludde ng’olowoozaako kubanga zirimu ebibala.\nOno kitaawe yafa naye yaloose ng’afukamidde ku malaalo ge ng’asaba. Kijjukiza abaana, abazzukulu b’omu nju y’omugenzi oyo okukolawo omukolo gw’ekijjukizo nga tannanyiiga kuba abalabudde mangu nga waliwo ensobi ekolebwa mu kiseera kino.\nKibuuka e Kasenge yaloose ng’aguze eddagala ly’ekinnansi ng’agamba agenda kwongera ku maanyi ga kisajja. Kitegeeza omu ku baganda bo oba mikwano gyo ayolekedde ekizibu eky’amaanyi singa takomya empisa y’okweroboza mu ddagala buli erimuweebwa. alikozese n’omwoyo gumu lwajja okulifunamu eky’omugaso.\nAidah e Kayunga yaloose ng’alya ennyama y’embizzi. Kikuwa ebbeetu okwongera okulya buli ky’oyagala ove ku bigambo by’abantu kuba naawe tobayingirira. Kola bibyo ebikugasa.\nPascal Birimuye e Nateete yaloose nga waliwo omukyala mukwano gwe eyafudde kyokka baabadde baakamala okumugolola ate n’azuukira. Kiranga ebintu ebinaatera okugwawo mu nsi mu ngeri ezeewuunyisa era ng’ebintu ebyo by’ebinaakwekula ebimu ebyali ebikusike. Osaanye obeere mwegendereza mu buli kimu si kulwa ng’ogwa mu buzibu naddala mu kiseera kino kuba abalabe olina bangi.\nSula e Hoima yaloose nga waliwo omusajja amufumita ekiso mu kifuba. Kitegeeza waliwo omuzirakisa anaatera okubaako obuyambi bw’akuwa mu kaweefube gw’olimu ennaku zino.\nOno yaloose nga bba bamutikkidde diguli mu mirimu gy’akola naye ng’abantu bamutonera kyetuttumula. Kitegeeza waliwo ebintu ebitakugendera nga bw’obadde olowooza naye toddirira kuba toli bubi mu bintu by’olinawo.\nWasswa e Ntinda yaloose ng’agudde ku kabenje.\nKitegeeza nga bwe wanaatera okubaawo akabenje ddekabusa akanaatugumbula abantu abawerako.\nS.B e Nansana yaloose nga waliwo omuwala amuwa ffene. Kitegeeza omukisa gw’okufuna ekintu ekinaakusanyusa ennyo ne mikwano.\nOkuloota engo ng’ekugoba kitegeeza ki?\nSsali muyizi naye alina ebidiba by'ebyennyanja 5\nEngeri 8 eziyamba okukkakkanya obulumi\nNalongo gwe babbako omulongo omu amezze Mulago\n'Ku mitwalo 50 oyinza okwegulira omwana mu ddwaaliro lyonna'


Bukedde Online - Obuntu obutono obuwangaaza omukwano mu nnaku enkulu\nBy'olina okukola okwewala ebikemo ku Kulisimaasi\n'Baze mmutegekedde ekijjulo supa ku Kulisi...\nAdded 10th December 2013\nOMUKWANO okutotojjera obulungi olina okugufaako ennyo. Waliwo obuntu obulabika nga butono ddala obuyamba omukwano ne gutebenkera.\n1 Mwekwate mu ngalo nga musala oluguudo oba nga mutambula mu kkubo nga muyita mu bantu. Mwekwate mu biwato n’omwagalwa wo nga muyimiridde mweriraane, temulekaawo bbanga ddene mu makkati gwammwe okuggyako nga tekyewalika.\n2 Wandiika obugambo obutono obw’omukwano ku kapapula obuteeke mu nsawo y’omwagalwa wo wadde nga kagambo nga “nkwagala nnyo”. Obugambo buno tebulina kunnyonnyola nnyo.\nOyinza okuteeka lipusitiiki ku kapapula era kajja kuleeta akamwenyumwenyu ku matama g’omwagalwawo.\n3 Teeka obubaka bw’omukwano mu ssimu y’omwagalwa wo bw’anaagikeberako ng’obubaka bweraga.\n4 Weewuunyise omwagalwa wo ng’omutwalako awutu mu kafo ak’okumpi mu budde bw’ekiro ng’ayambadde nayiti yokka. Yaliirira wansi bulangiti kw’aba atambulira oba tegekayo ka wiikendi omutwale awutu nga tategedde mu kafo akali okumpi.\n5 Tuula ku bisambi bye weeyise ng’omwana omuto mwenna nga temulina kibeeraliikiriza nga muli waka wammwe. Oba oyinza okumusitulako omwetoolooze mu nju nga tofuddeeyo wa w’ayagala okulaga oba mu kisenge, oba mu ddiiro.\n6 Yamba ku mwagalwawo okutegeka ekyeggulo oyoze ne ku bintu. Beera muyiiya oyiiyeeyo ekintu ekipya ky’oyinza okukola ng’ofumba, oba obutayambala kantu konna okuggyako epulooni yokka.\n7 Teeka amazzi agabuguma mu kinaabiro omwagalwa wo bw’akomawo okuva ku lugendo oba ku mulimu, muyingire mwembi omukuuteko mu mugongo n’okumu masaagingako.\nWeeyise mu ngeri ey’ekiralu bwe muba mulina obudde munyumizeeyo akaboozi akacamula.\n8 Tunuulira omwagalwawo mu maaso omugambe “nkwagala nnyo”. Kyogere ng’okitegeeza nga tolabika ng’asaaga oba azannya obuzannyi.\n9 Mala obudde n’omwagalwawo nga munyumirwa bye musinga okwagala. Bw’aba alaba mupiira wadde nga ggwe togwagala fuba okubeera naye anyumirwe nga naawe w’oli.\n10 Bwe muba mugenzeeko awutu, oyinza okumuweereza akayimba oba n’omuyimbira ng’oli ku siteegi ya kariyoki.\nWabula ekyo bwe kiba kikukwasa ensonyi kamuyimbire ku ssimu. Oyinza okumukubira essimu n’okamuyimbira oba essimu n’ogiteeka ku leediyo akawulire. Kino kijja kumusanyusa.\n11 Tegeka amazina ag’enjawulo g’onoomuziniramu ku lunaku olw’enjawulo nga Kulisimaasi naddala nga muli ne mikwano gyammwe.\n12 Mukube akaama mu kutu kwe akalimu obugambo obumuwaana era obumulaga nti omwagala nnyo.\n13 Funa engeri yonna eyinza okuleeta akamwenyumwenyu ku matama ga muno. Mukwate emikono gye ogiyise ku matama go oba ku bisambi byo. Kino kijja kimusanyusa.\n14 Bw’oba okomawo awaka, muleetereyo ekyokulya ky’asinga okwagala, okimuwe naddala mu budde bw’ekiro. Oyinza okukireka mu mmotoka olwo bwe mutuusa okwebaka n’okinona mu mmotoka n’okimutonera.\n15 Omwagala wo bw’aba tawoomerwa mmere gyalya mu wooteri mukyusizeemu omuweemu eyiyo gy’osinga okwagala.\n16 Weesonseke obuliri ng’oli bwereere, kino kijja kumwewuunyisa kuba ajja kuba takyetegekedde. Oyinza okwesiba ‘kariboni’ mu kiwato oba mu kifo ekirala kyonna nga weewaddeyo ng’ekirabo kye ekiro ekyo.\n17 Weekubise ebifaananyi ng’oyambadde engoye z’omwagalwa wo, obimulageko, kijja kwongera okumucamula.\nKaija ayogedde ebifudde Bukedde ow'amaanyi\nOlutalo e Nakawa; Bakansala ne Meeya balwanira ki?\nBukedde akutwala mu Abu Dhabi


Okusaba - Prayer\nMusabe muliweebwa; munoonye, muliraba; mweyanjule, muliggulirwawo; : - Matayo Matthew 7:7\nBwe mubeera mu nze, n'ebigambo byange bwe bibeera mu mmwe, musabenga kye mwagala kyonna, munaakikolerwanga. - Yokaana John 15:7\nMpita, nange naakuyitaba ne nkwolesa ebikulu n'ebizibu by'otomanyi. - Yeremiya 33:3\nEra mulinnoonya ne mundaba, bwe mulinkenneenya n'omutima gwammwe gwonna. - Yeremiya Jeremiah 29:13\nAwo olulituuka nga tebannaba kuyita ndiyitaba; era nga bakyayogera ndiwulira. - Isaaya Isaiah65:24\nNate mbagamba nti Oba bannammwe babiri bwe beetabanga ku nsi buli kigambo kyonna kye balisaba, kiribakolerwa Kitange ali mu ggulu.Kubanga we baba ababiri oba basatu nga bakuŋŋaanye mu linnya lyange, nange ndi awo wakati waabwe. - Matayo Matthew18:19, 20\nEra buno bwe bugumu bwe tulina eri ye, nti bwe tusaba ekintu nga bw'ayagala, atuwulira:era bwe tumanya ng'atuwulira buli kye tusaba, tumanyi nga tulina ebyo bye tumusabye. - 1 Yokaana 1 Yokaana John 5:14, 15\nmusabenga obutayosa; 1 Thessalonians 5:17\nBwe mba ndowooza obutali butuukirivu mu mutima gwange, Mukama taawulire:Naye mazima Katonda awulidde; Alowoozezza eddoboozi ery'okusaba kwange. Zabbuli 66:18,19\nSimooni, Simooni, laba, Setaani yeegayiridde okubawewa mmwe ng'eŋŋaano:naye nze nkusabidde, okukkiriza kwo kuleme okuddirira: naawe bw'omalanga okukyuka, onywezanga baganda bo. - Lukka Luke22:31, 32\nEra kyava ayinza okulokolera ddala abajja eri Katonda ku bubwe, kubanga abeera mulamu ennaku zonna okubawolerezanga. - Abaebbulaniya Hebrews 7:25\nKyenva njagala abasajja basabenga mu buli kifo, aga bayimusa emikono emitukuvu, awatali busungu na mpaka. - 1 Timothy 2:8\nEra bwe kityo Omwoyo atubeera obunafu bwaffe: kubanga tetutumanyi kusaba nga bwe kitugwanira: naye Omwoyo yennyini atuwolereza n'okusinda okutayogerekeka; naye akebera emitima amanyi okulowooza kw'Omwoyo bwe kuli, kubanga awolereza abatukuvu nga Katonda bw'ayagala. - Abaruumi Romans8:26, 27\nKyenva mbagamba nti Ebigambo byonna byonna bye musaba n'okwegayirira, mukkirize ga mubiweereddwa, era mulibifuna. - Makko Mark 11:24\nera buli kye tusaba akituwa, kubanga tukwata ebiragiro bye era tukola ebisiimibwa mu maaso ge. - 1 Yokaana 1John3:22\nN'atambulako katono, n'avuunama, n'asaba, n'agamba nti Ai Kitange, ekikompe kino kinveeko, oba kiyinzika: naye si nga nze bwe njagala wabula nga ggwe bw’oyagala. - Matayo Matthew 26:39\nNaye ggwe bw'osabanga yingiranga mu kisenge munda, omalenga okuggalawo oluggi olyoke osabe Kitaawo ali mu kyama, kale Kitaawo alaba mu kyama, alikuwa empeera7 Nammwe bwe musabanga, temuddiŋŋananga mu bigambo, ng'ab'amawanga bwe bakola: kubanga balowooza nga banaawulirwa olw'ebigambo byabwe ebingi. - Matayo Matthew 6:6, 7\nKale tusemberenga n'obuvumu eri entebe ey'ekisa, tulyoke tuweebwe okusaasirwa, era tufune ekisa olw'okubeerwa bwe tukwetaaga. - Abaebbulaniya Hebrews 4:16\nnga musabanga buli kiseera mu Mwoyo n'okusaba n’okwegayiriranga kwonna mu kunyiikiranga kwonna n’okwegayiririranga abatukuvu bonna, - Abaefeeso 6:18\nYanunula emmeeme yange mu mirembe mu lutalo olwali lugenda okunsinga: Kubanga abaali balwana nange bangi. - Zabbuli Psalms 55:17\nAlowoozezza okusaba kw'abo abafiiriddwa, So tanyoomye kusaba kwabwe.- Zabbuli Psalms 102:17\nMwagala Mukama, kubanga awulidde Eddoboozi lyange n'okwegayirira kwange.Kubanga antegedde okutu, Kyennaavanga mmukoowoola nga nkyali mulamu. - Zabbuli Psalms 116:1, 2\nAlowoozezza okusaba kw'abo abafiiriddwa, So tanyoomye kusaba kwabwe. Zabbuli Psalms 102:17\nKubanga abantu balituula ku Sayuuni e Yerusaalemi: tolikaaba nate maziga; talirema kukukwatirwa kisa olw'eddoboozi ery'okukaaba kwo; bw'aliwulira alikwanukula: Isaaya 30:19\nAwo olulituuka nga tebannaba kuyita ndiyitaba; era nga bakyayogera ndiwulira. Isaaya 65:24\nMpita, nange naakuyitaba ne nkwolesa ebikulu n'ebizibu by'otomanyi. Yeremiya Jeremiah 33:3\nEra bwe musabanga, temubanga nga bannanfuusi: kubanga baagala okusaba nga bayimiridde mu makuŋŋaaniro ne ku mabbali g'enguudo, era abantu baba!abe. Mazima mbagamba nti Bamaze abo okuweebwa empeera yaabwe. Matayo Matthew 6:5\nMazima mbagamba nti Byonna bye mulisiba ku nsi birisibwa mu ggulu: era byonna bye mulisumulula ku nsi birisumululibwa mu ggulu. Nate mbagamba nti Oba bannammwe babiri bwe beetabanga ku nsi buli kigambo kyonna kye balisaba, kiribakolerwa Kitange ali mu ggulu. Kubanga we baba ababiri oba basatu nga bakuŋŋaanye mu linnya lyange, nange ndi awo wakati waabwe. Matayo Matthew 18:18, 19, 20\nNa buli kye munaasabanga mu linnya lyange, ekyo nnaakikolanga, Kitange agulumirizibwenga mu Mwana.Bwe munansabanga ekigambo mu linnya lyange, ekyo nnaakikolanga. Yokaana John 14:13, 14\nBwe mubeera mu nze, n'ebigambo byange bwe bibeera mu mmwe, musabenga kye mwagala kyonna, munaakikolerwanga. Yokaana John 15:7\nNe ku lunaku luli temulibaako kye munsaba. Ddala ddala mbagamba nti Buli kye mulisaba Kitange, alikibawa mu linnya lyange. Okutuusa leero temusabanga kigambo mu linnya lyange: musabe, muliweebwa, essanyu lyammwe lituukirire. Yokaana John 16:23, 24\nMusembererenga Katonda, naye anaabasembereranga mmwe. Munaabenga mu ngalo, abalina ebibi; era mutukuzenga emitima gyammwe, mmwe abalina emmeeme ebbiri. Yakobo James 4:8\nera buli kye tusaba akituwa, kubanga tukwata ebiragiro bye era tukola ebisiimibwa mu maaso ge. 1Yokaana 1John 3:22\nEra buno bwe bugumu bwe tulina eri ye, nti bwe tusaba ekintu nga bw'ayagala, atuwulira:era bwe tumanya ng'atuwulira buli kye tusaba, tumanyi nga tulina ebyo bye tumusabye. 1Yokaana 1John 5:14, 15\nYesu n'addamu n'abagamba nti Mazima mbagamba nti Bwe munaabanga n'okukkiriza, nga temubuusabuusa, temuukolenga kino kyokka eky'omutiini, naye bwe muligamba olusozi luno nti Situlibwa osuulibwe mu nnyanja, kirikolebwa. Ne byonna byonna bye munaayagalanga nga musaba, nga mukkirizza, munaabiweebwanga Matayo Matthew 21:21, 21D, 22\nKyenva mbagamba nti Ebigambo byonna byonna bye musaba n'okwegayirira, mukkirize ga mubiweereddwa, era mulibifuna. Makko Mark 11:24\nNange mbagamba mmwe nti Musabe, muliweebwa; munoonye, muliraba; mweyanjule, muliggulirwawo. Kubanga buli muntu yenna asaba aweebwa; n'anoonya alaba; n'eyeeyanjula aligguiirwawo. Lukka Luke 11:9, 10\nnaye mu kusuubiza kwa Katonda teyabuusabuusa mu butakkiriza, naye n'afuna amaanyi olw'okukkiriza, ng'agulumiza Katonda,era ng'ategeerera ddala nga bye yasuubiza era ayinza n'okubikola. Abaruumi Romans 4:20, 21\nKale oyo ayinza okukola ennyo okusingira ddala byonna bye tusaba oba bye tulowooza, ng'amaanyi bwe gali agakolera mu ffe, Abaefeeso Ephesians 3:20\nKale tusemberenga n'obuvumu eri entebe ey'ekisa, tulyoke tuweebwe okusaasirwa, era tufune ekisa olw'okubeerwa bwe tukwetaaga. Abaebbulaniya Hebrews 4:16\nera awataba kukkiriza tekiyinzika kusiimibwa: kubanga ajja eri Katonda kimugwanira okukkiriza nga Katonda waali, era nga ye mugabi w'empeera eri abo abamunoonya. Abaebbulaniya11:6\nNaye asabenga mu kukkiriza, nga taliiko ky'abuusabuusa: kubanga abuusabuusa afaanana ng'ejjengo ery'ennyanja eritwalibwa empewo ne lisuukundibwa.Kubanga omuntu oyo talowoozanga ng'aliweebwa ekintu kyonna eri Mukama waffe Yakobo James 1:6, 7\nBalina omukisa abo abeekuuma bye yategeeza, Abamunoonya n'omutima gwonna. Zabbuli Psalms 119:2\nNaye ggwe bw'osabanga yingiranga mu kisenge munda, omalenga okuggalawo oluggi olyoke osabe Kitaawo ali mu kyama, kale Kitaawo alaba mu kyama, alikuwa empeera Matayo 6:6\nKubanga teyanyooma so teyakyawa nnaku z'oyo anakuwala; So teyamukisa amaaso ge; Naye bwe yamukoowoola, n'awulira. Zabbuli Psalms 22:24\nEra onkoowoolenga ku lunaku olw'okulaba ennaku; Ndikuwonya, naawe olingulumiza nze! Zabbuli Psalms 50:15\nMumwesige ye mu biro byonna, mmwe abantu; Mufuke omutima gwammwe mu maaso ge: Zabbuli Psalms 62:8\nEra naye n'atunuulira ennaku zaabwe, Bwe yawulira okukaaba kwabwe:N'abajjuukirira endagaano ye, Ne yejjusa ng'okusaasira kwe bwe kuli okungi. Zabbuli Psalms 106:44, 45\nN'omutima gwange gwonna nkunoonyezza: Nkwegayiridde, nneme okukyama okuleka bye walagira. Zabbuli Psalms 119:10\nMunoonye Mukama nga bw'akyayinzika okulabika, mumukaabirire nga bw'akyali okumpi: Isaaya Isaiah 55:6\nSo tewali asaba linnya lyo, eyeekakaabiriza okukukwatako: kubanga otukisizza amaaso go n'otumalawo olw'obutali butuukirivu bwaffe. Isaaya Isaiah 64:7\nEra mulinnoonya ne mundaba, bwe mulinkenneenya n'omutima gwammwe gwonna. Yeremiya Jeremiah 29:13\nGolokoka, okaabe ekiro ebisisimuka we bisookera; Fuka omutima gwo ng'amazzi mu maaso ga Mukama: Yimusa emikono gyo gy'ali olw'obulamu bw'abaana bo abato, Abaagala okufa enjala buli luguudo we lusibuka. Okukungubaga Lamentations 2:19\nTukebere tukeme emitima gyaffe, tukyukire nate eri Mukama. Tuyimuse emitima gyaffe wamu n'engalo zaffe eri Katonda mu ggulu. Okukungubaga Lamentations 3:40, 41\nEra naye ne kaakano munkyukire n'omutima gwammwe gwonna, n'okusiiba n'okukaaba amaziga n'okuwuubaala: Yoweeri Joel 2:12\nNaye kyokka eky'engeri eno tekiyinza kuvaawo awatali kusaba na kusiiba. Matayo 17:21


Bukedde Online - Entalo Moze z'azze alwana\nEntalo Moze z'azze alwana\nBUKEDDE W'OLWOKUTAANO YAFULUMYE DDA NG'ALIMU BINO BY'OTEEKWA OKUMANYA\nMmengo ne Gavt. baateesezza ku ndagaano ya...\nAdded 1st February 2018\nMu myaka egisoba mu 15 Moze Radio gy’amaze ng’ayimba, alwanye entalo z’otosobola na kubala kyokka olusembyeyo n’alufiiramu nga takubye wadde oluyi. Entalo zino JOSEPHAT SSEGUYA azikulaze.\nPoliisi y'e Katwe lwe yamukwata olw'okumusanga n'enjaga\n• Balwana ne Chameleone Mu November wa 2009, Chameleone yalwana ne Moze ne muganda we Weasel (owa Chameleone) oluvannyuma n’agamba nti, Weasel yabadde amubonereza nga mutoowe olw’obutaba na mpisa.\n• Moze atabuka ne Bebe Cool Kino kyava ku byali bigambibwa nti mukazi wa Bebe, Zuena bwe yanoba mu 2009, yakwatagana ne Moze e Jinja bombi gye bazaalibwa ne batandika ebyabwe. Jjukira mu budde bwe bumu Moze ne Weasel we baafulumiza oluyimba lwa Zuena. Empalana yaabwe yajja ekula wadde nga Zuena yali azzeeyo e Kiwatule (gye yali abeera ebiseera ebyo).\n• 2010 okutandika nga Moze ne Weasel baayimba oluyimba Sitaani nga balaga nti Chameleone ali nga sitaani. Baatandika ne kampeyini y’okulwanyisa Chameleone ne batimba n’ebipande nga bakunga abayimbi naddala abato bamulwanyise nti y’abalemesezza okuvaayo wabula poliisi yabalabula ku ffujjo eryo eryali liyinza okuviirako Chameleone obuzibu ne bakikomya.\n• Batabuka ne Eddy Kenzo Mu march 2011, Moze yalumba Eddy Kenzo n’amulangira okubba oluyimba lwa Good lyfe ekibiina mw’abadde ayimbira lwe baatuuma Talk and talk olwo Kenzo n’akolamu olwa Mundeke Numbe.\n• Balwanira pulodyusa Ku ntandikwa ya 2014, Moze ne banne baalwanira ku bbaala ya Casablanca e Kololo n’omuyimbi, Khalifa Aganaga ng’entabwe eva ku mukwasi wa nnyimba Nash Wonder owa monster Records eyakoleranga Aganaga. Baagamba nti, Aganaga agenda abayeeya okumubbira ennyimba naddala olw’Amaaso. Yakwatibwa n’atwalibwa ku poliisi ya Kira road.\n• Moze ne muganda we baloopa muto wa Chameleone Olutalo olwo nga lwakaggwa, muto wa Moze ayitibwa Frank yaloopa omugenzi AK 47, muto wa Chameleone nti yamukubye kyokka yeekyusa n’agamba nti Chameleone ye yamukubye (kubanga ye ne Moze baali baagala Chameleone y’aba asibwa) okukkakkana ng’omusango poliisi egugobye olw’okwekyusa.\n• Kyokka mu kiro ekyakeesa 1 January, 2014 ku wooteeri ya Sheraton, Chameleone yasuubiza abawagizi be ekirabo ky’omwaka omupya bwe yayita Moze ne Weasel n’alangirira nti olutalo lukomye era Moze w’afiiridde nga byakoma.\n• Kino no nakyo ate kirina be kyogezza obwama nga bagamba nti, Chameleone bw’atandika okuddihhana n’abantu b’azze awalangana nabo, ng’omanya nti bagenda kugwa mu bya muziki!\n• Balengezza abanene Azze agobwa mu mabaala ag’enjawulo lwa kulengezza bannannyinigo nga bwe kyali ku Angenoir ne Efendys. Ye ne Weasel baakuba oluyimba lwa Ekiduula kyo nga kigambibwa nti baali bagamba Angenoir.\n• Olumu babadde bamuggulako entalo okumuwalana nga bwe yazaala omwana mu omu ku bakazi be, Lilian Mbabazi ne bagamba nti wa musajja mulala. Kyazuuka wabula nti ekibiina kya Team No Sleep ekyali kivudde mu kya Good Lyfe kye kyali kibipanga.\n• Mu May w’omwaka oguwedde, yakasuka kompyuta y’ekika kya laptop eya kkampuni ya Royal sounds bwe yali mu lumbe lwa Ivan Ssemwanga e Muyenga. Afudde abanjibwa obukadde 56 obwa kompyuta eyo wabula ng’omusango yagwegaana.\n• Gye buvuddeko ku Centenary park mu wooteeri ya Raftaz, mu lukiiko lw’okugoba muziki w’Ekinayigeria olwategekebwa ekibiina kya Save Uganda music, Moze yasika akazindaalo ku Eddie Ssendi muganda wa Andrew Benon Kibuuka eyali awolereza ekibiina kya UPRS n’avumaavuma abakulira ekibiina ekyo nti bababba.\nOlutalo olulala lw’afudde ng’alwana lwe lw’ennyumba y’e Makindye mu Kizungu gy’abadde akayaanira n’ayali maneja we, Jeff Kiwa. Olutalo olwamuviiriddeko okufa lwabadde mu bbaala ya De Bar e Ntebe wiiki emu n’ekitundu emabega.\nYagenda mu bbaala eyo nnannyini yo George Egesa n’amugulira omwenge kyokka Moze naguyiwa ng’agamba nti gwa kitundu.\nEgesa yasindika emmeeza guyiike ekyavaako Mose okuyomba Egesa n’alagira kanyama amufulumye kigambibwa nti kanyama yamusitula n’amukuba wansi.\nWuuno kanyama wa Desire Luzinda ayakulembedde abakubi ba kibooko abaatutte Lukwago entyagi mu Park Yard\nOmuwala alumirizza owa Bajjo events okumuzaalamu omwana n'atamulabirira\nSsentebe wa FDC ali ku gwa kutta Muzoora\nSsentebe akwatiddwa ku byâ€™enfa yâ€™omujaasi\nKkooti: Bagenze mu Kkooti Nkulu


Egimu ku mirambo gyabaagiddwa abasawo okwabadde n'abekitongole kya Poliisi ekivunaanyizibwa ku by'obulamu ne kizuulibwa nga baagenze okugireeta egimu ng'emitwe n'embuto byabaagibwa ne bigyibwamu ebitundu ebyenjawulo.\nBino biddiridde ab'enganda z'abagenzi okwemulugunya ku nfa y'abantu baabwe nga bagamba nti kirabika baabasoose kubaggyamu nsigo oluvannyuma ne babasuula mu kidiba mwe bawugira okubuzaabuza abanoonyereza.\nOmwogezi w'ekitongole kya Poliisi ekinoonyereza ku buzzi bw'emisango Charles Atwine, yategeezezza nti okunoonyereza kwabwe tekugenda kukoma ku kya nsigo kyokka, wabula bagenda kukugaziya batunuulire n'ebitundu by'omubiri ebirala okuli n'omutima.\n"Okunoonyereza kwaffe kugenda kuba kugazi nga si kunoonya ku bya nsigo zokka," Atwine, bwe yategeezezza.\nEnfa y'abantu bano etankanibwa yaviiriddeko ab'ekitongole kya Pulezidenti ekirwanyisa obulyake ekya State House Anti- Corruption Unit, ekikulirwa Lt. Col. Edith Nakalema, okuyingira mu nsonga zino n'ekigendererwa eky'okuyamba famire zaabwe okufuna obwenkanya.\nDr. Moses Byaruhanga, akuliddemu okwekebejja emirambo gino yategeezezza, nti alipoota eyawamu eraga engeri abagenzi gye baafaamu n'embeera emirambo gyabwe mwe gyabadde, basuubirwa okugifulumya mu bbanga lya mwezi nga gumu.\nWaliwo omulambo gw'omuwala Sylvia Mutoni 24 ogwaleeteddwa ku Lwokutaano kyokka nga entuuka gye gwatuuse ku kisaawe e Ntebe yeewunyisa ab'enganda ze n'abebyokwerinda kubanga gwabadde tegusuubirwa.\nKigambibwa nti yatwalibwa kkampuni ya Rema Africano Company Limited era ng'omulambo gwe okusinziira ku Atwine aboluganda baategedde kiro nti gugenda kuleetebwa era akulira kkampuni eno yakwatiddwa n'aggalirwa okubuulira poliisi ku nfa ya Mutoni.\nMu Saudi Arabia, Mutoni gy'abadde akolera kigambibwa nti yasangibwa ku luguudo ng'atabuse omutwe n'alondebwa omu ku bazirakisa eyamutwala kyokka tekimanyiddwa ngeri ki gye yatuuka mu ddwaaliro okutuuka okulongoosebwa nga poliisi bino by'enoonyerezaako.\nOmulambo gwa Mutoni gwasangiddwa nga gulongooseddwa omutwe, okugulu okumu nga kuzimbye nnyo ate ng'okugulu okulala kulimu ebyuma nga kyategeerekese nti ono yalongoosebwa.\nKyokka abooluganda lwa Mutoni beebuuza engeri Mutoni gye yatuuka okulongoosebwa nga tewali waluganda lwe n'omuntu eyassa omukono ku mpapula z'okumulongoosa nga bwe kikolebwa mu mawanga gonna ng'omuntu agenda okulongoosebwa. Mutonyi, kigambibwa yafa nga May 18, 2019.\nEmirambo egyakwasiddwa abenganda kuliko ogwa John Torres Mujuzi 27 n'ogwa Charles Bekalaze 26 nga gino gyakomezebwawo ku Lwokuna okuva e Kuwait gye bafi ira nga kigambibwa nti baali bagenze kuwuga ne bafi ira mu mazzi.\nAba famire z'abagenzi olwabadde okutuuka ku ggwanika ne basalawo okulondako buli famire omuntu omu ne babayingiza munda mu ggwanika wamu n'omu ku baserikale abaabadde bakiikiridde State house olwo omulimu gw'okwekebejja emirambo gy'abagenzi ne gutandika.\nKino kyakoleddwa okusobola okukakasa oba waliwo ebitundu by'abagenzi ebyaggyibwamu nga bwe kyasoose okusaasaanyizibwa ku timbagano gya yintaneti.\nOluvannyuma lw'okwekebejja emirambo gyombi, abooluganda bano baakomyewo mu benganda zaabwe ne babalambululira ekyakoleddwa nga bagezaako okwekebejja emirambo gino.\nOmulimu gw'okwekebejja emirambo gyombi gwakoleddwa Dr. Moses Byaruhanga era yategeezezza nga bwe beekebezze emirambo gy'abagenzi ne bazuula nga byonna ebitundu byabwe bwe byasangiddwaamu.\nYayongeddeko nti abagenzi ekyabasse tekyasobose kuzuulwa olw'embeera y'emirambo kubanga gyabadde gitandise okuvunda wabula n'asuubiza okuwa alipoota ye oluvannyuma lw'ebbanga lya myezi esatu.\nSarah Achieng 27, yafi ira mu Kuwait nga yagenda mu September 2018 n'afa mu June wa 2019 era abooluganda bakyalemeddwa okukomyawo omulambo gwe.\nJackson Egesa mwannyina wa Achieng yategeezezza nti muganda waabwe yagenda ebweru ng'atwalibwa omukazi Halima Byekwaso gwebamanyi obulungi era nga bava ku kyalo kimu e Bugiri, Luwooko.\nAgamba nti Byekwaso yajja ku kyalo ng'akung'anya abawala okugenda okukola era ne Achieng mwe yagendera.\nAyongerako nti baafuna essimu okuva mu bawala mu Buwarabu abaali baakuba nga bagamba nti Achieng afudde era ng'abawala bano kirabika baali mu kutya.\nHalima Byekwaso 33, ng'oluusi yeeyita Anne Annet Mutesi nga y'agambibwa otwala Achineg e Kuwait yasimbiddwa mu maaso g'Omulamuzi Ketty Joan Acaa owa kkooti ya Buganda road n'avunaanibwa emisango ebiri okuli okukumpanya ssaako okutwala abantu ebweru w'eggwanga nga talina lukusa.\nOno ng'akola nga ajenti mu kkampuni ya VBC Labour Export eyaweebwa layisinsi okutwala abantu ebweru kigambibwa nti yasaba Irene Nankumba ssente emitwalo egisoba mu 70 ng'amusuubizza okumutwala ebweru. Guddamu September 27.


Okusoma kwa kulaani (201)\nObulunji bw’okumanya (244)\nomuwendo gw'ebintu: 55\nYannyonnyola Shk. Mu musomo guno amakulu gokwesiima obukulu bwakwo nensonga eziviirako okwesiima.\nENSI KOMERA LYAMUKKIRIZA\nYannyonnyola shk. Amakulu agali mukigambo kya Nabbi (s.a.w) ekigamba nti: ensi komera lya mukkiriza ate nga Janna yabakaafiiri”\nYannyonnyola Shk. Mukatundu kano obubi obuli muku kereya okwenenya kubanga okufa kujja kibwatukira\nMWANGUYIRIZE OKUDDA ERI ALLAH\nYannyonnyola Shk. Mu katundu kano amakulu ga A’yat egamba nti “Manguyirize okudda eri Okusonyibibwa kwa Allah” nayogera nebigambo byabamanyi kuyo\nYOUTUBE 14 / 3 / 1437 , 26/12/2015\nYasomesa Shk. Mukatundu kano ekigambo kya Nabbi (s.a.w) ekigamba nti: Mazima omuddu ayinza okuwangaala nga akola emirimu gy’abantu bomujjana okutuusa nga abuzaayo ekigero ky’enzira agiyingire ate n’akola emirimu gyabantu b’omumuliro naguyingira”\nOmuko : 3 - Okuva : 1


Bukedde Online - Ebiraga omukazi atayagala kwegatta\nLaddu esse abaana babiri: Babadde bagenze mu nnimiro\n3 baswamye mulimu gwa Pochettino\nRafa Benitezi yandidda mu Premier\nNkumba ekikoze n'era\nEbiraga omukazi atayagala kwegatta\nEmboozi yaffe eyasooka twaginyumiza mu nkuba...\nOmusajja okwegatta ne munno mu mukwano nga nnabukalu manya nti obeera omuwalirizza okubeera naawe, kuba obwongo bwe buba tebwetegese era nga by’okola tabyagala lwa kusirika.\nNaawe omukazi agamba nti balo tayaka, genderera engeri gy’omukwatamu, wandiba ng’okaka mukake ky’ava atuusa oluwalo. Omuntu gw’oyagala nga naye akwagala omutunulako butunuzi n’ocamuka.\nAbaagalana abamu naddala abasajja bakaka abaagalwa baabwe omukwano. Lwakuba abakazi bangi kino tebakitwala ng’ensonga, ne batuuka n’okulowooza nti osanga be balina obuzibu.\nWiiki ewedde, Bukedde yafulumizza amawulire g’omukazi Agnes Nantukunda eyatutte bba Joseph Isabirye ku poliisi y’oku Kaleerwe ng’amulumiriza okumukaka akaboozi.\nNantukunda agamba nti bba aludde ng’amukaka akaboozi naye ng’aguma ng’omukazi.\nEkyasinze okumuggya mu mbeera kwe kuba nga kati ali lubuto lwa myezi musanvu kyokka era bba ayagala beegatte.\nOMUSAJJA AKAKA ATYA MUKAZI WE OMUKWANO?\nDr. Rev. Matovu kansala mu bw’obufumbo e Naalya, agamba nti okukaka munno omukwano kitegeeza okunyumya akaboozi nga munno takkirizza n’okumukozesaako amaanyi okusobola okutuukiriza ekigendererwa kyo.\nWaliwo embeera ezitali zimu eziyinza okuleetera munno obutayagala kwegatta kyokka omulala n’amukaka akaboozi asobole okwesanyusa.\nAgamba nti kino kibaawo singa abafumbo bafuna obutakkaanya kyokka omu n’akozesa akaboozi ng’engeri y’okuzzaawo omukwano oluvannyuma lw’okufuna obutakkaanya.\nEmbeera eno etera kuba ku basajja abalowooza nti singa omukazi weegatta naye byonna ebibadde bimunyiizizza we bikoma n’abyerabira omukwano ne gudda buggya.\nWaliwo abasajja abakozesa engeri etiisatiisa nga beegatta n’abaagalwa baabwe. Abamu babakwata emikono n’aba nga talina w’agaanira, ate abalala, ayinza n’okuggyayo ekissi olwo omukwano ne bagusinda ku mpaka.\nOkuvumbiikiriza munno nga si byaliko naddala nga yeebase ggwe n’otandika kukola bibyo n’awo oba omukutte bukwasi.\nEBIVAAKO OKUKAKA AKABOOZI:\nObuwangwa n’amadiini agamu biwa abasajja enkizo ku mukazi. Kino bakikozesa okwekkusa nga tebafudde ku kiki mukyala we ky’awulira.\nOlw’okuba omusajja asobola okuba n’abakazi abasoba mu omu, abakazi abasinga ne bwe bakakibwa akaboozi tebavaayo kwekubira nduulu nga batya okufiirwa obufumbo bwabwe.\nAbasajja balowooza nti balina okwegatta ne bakazi baabwe ekiseera kyonna era mu mbeera zonna okusobola okukakasa obusajja bwabwe.\nAbamu balina endowooza nti omukazi bw’agamba nti nedda, abeera yeeyisaako ng’ayagala era ekyo tebakifaako okuggyako okukola kye baagala.\nAbalala balowooza nti omuntu singa anywegera n’okuweeweeta munne abeera akkirizza okwegatta era ne bw’omugamba nti toyagala, kizibu okuwuliriza.\nOkulowooza nti ebibaawo wakati w’abafumbo tebirina kukwata ku muntu mulala yenna, okuggyako abaagalana ababiri.\nObuwangwa n’ebitabo by’eddiini ebisinga biraga ng’omukazi alina okusanyusa bba mu mbeera yonna era alina kuba wansi wa bba. Kino kireetera abakazi okukkiriza okwegatta wadde baba tebaagala.\nObwavu obuyitiridde nabwo buvaako omukazi oluusi okwetamwa bba n’okwegatta nga tayagala kuzaala baana b’ataalabirire.\nEBIZIBU BY’OKUKAKA OMUKWANO:\nOkukaka akaboozi y’emu ku nsonga ezivaako okusaasaana kw’obulwadde bw’obukaba ne siriimu. Kino kiva ku kukuluusanyizibwa mu bitundu by’ekyama ekyanguyiza obulwadde okusaasaana nga buyita mu mabwa.\nOkukozesa amaanyi agayitiridde ku mukazi ng’omukaka akaboozi, singa aba lubuto luyinza okuvaamu, n’okufuna obuzibu obulala.\nKivaako obwenzi mu maka, oluusi ng’omukazi anoonya omusajja anaanyumisa omukwano.\nBYE MULINA OKUKOLA:\nOkusookera ddala kirungi buli omu n’ayiga munne olwo mujja kwewala omu okukaka munne akaboozi kuba omanya embeera gy’alimu.\nSinga munno aba akukase okwegatta naye, funa omuntu gwe weesiga oyogereko naye, okukuyamba okukyerabira n’okukuwa amagezi ku ngeri gy’osobola okukyewalamu.\nMusobola okukyogerako mwembi naddala nga kyakatandika munno n’amanya nti ky’akola tekikusanyusa era ne mukisalira amagezi okusinga okukirinda ne kirwawo kubanga ayinza okulowooza nti waliwo ensonga endala.\nBwe kigaana ng’olaba kigenda mu maaso wadde mukyogeddeko, kirungi osooke oyogere n’abakulu naddala ssenga n’abeng’anda abalala ku nsonga eno nga tonnabitwala mu b’obuyinza.\nWabula bw’aba ng’akugwa mu bulago ng’ayagala kukutuga oba okukozesa amaanyi amangi, tolinda. Genda mu bitongole ebibuulirira abafumbo bikuyambe. Bwe kigaana genda ku poliisi kuba obulamu bwo buba mu matigga.\nEbizibu 10 by’ofuna mu kukozesa ebiragalalagala\nEbiwaliriza abakazi okwegatta ng’ekyagala tekiriiko\nLaddu esse abaana babiri: Babadde...\n3 baswamye mulimu gwa Pochettino...\nEmikisa gya Mauricio Pochettino okusigala ku butendesi bwa Tottenham (Spurs) buli lukya gikendeera.\nRafa Benitezi yandidda mu Premier...\nAGAVA mu West Ham galaga nga bwe waliwo entegeka y’okukansa omutendesi Rafa Benitez asikire Manuel Pellegrini....\nTtiimu ya Nkumba university ewangudde ekikopo kya liigi ya volleyball omulundi ogw'okusatu ogw'omuddiring'anwa....\nEy'abakazi emaliridde okwesogga...\nCrested Cranes, ttiimu y'abakazi ey'omupiira, ewera kufiira ku Ethiopia yeeyongereyo mu za CECAFA Women Challange...


Bukedde Online - Mutebi ayogedde lwaki yasudde Shaban\nMutebi ayogedde lwaki yasudde Shaban\nSsebuguzi alangiridde olutalo ku ngule\nEntujjo USPA ya July nga 20\nAdded 10th June 2018\nABAWAGIZI ba KCCA ababadde beebuuza lwaki omuteebi waabwe Muhammad Shaban teyalabiseeko ku fayinolo ya Uganda Cup, omutendesi Mike Mutebi abazzeemu bw’agambye nti ye takolagana na bamawale. Eggulo (Lwamukaaga), abawagizi ba KCCA baagenze e Bukedea nga balina essuubi mu Shaban nti yanakulembera olugoba oluteebi oluvannyuma lwa Derrick Nsibambi okuba nga yatundiddwakyokka kyababuuseeko bwatalabiseeko.\nMutebi yategeezezza nti yakoma okulaba Shaban bwe baali balemagana ne Police (2-2) e Namboole mu gwasembayo mu liigi nga n’okutuusa kati tamanyi bimufaako wadde nga yamulabyeko e Lugogo ng’alina (Shaban) b’ali nabo. “Shaban alowooza nti wa kitalo nnyo ekitali kituufu, ttiimu yaffe terina budde bwa kumalira ku muzannyi omu ng’ate eby’okukola bingi. Shaban yagenda talina gw’abuulidde gy’alaze akabonero akalaga obunyoomi,” Mutebi bwe yategeezezza.\nYagasseeko nti KCCA si ttiimu ya ‘bamawale’ na bakyetwala era Shaban w’addira e Lugogo waakuweebwa ekibonerezo ekikakali. Shaban okwegatta ku KCCA yava mu Onduparaka mu makkati ga sizoni ewedde, kyokka waasooka kubaawo kusika muguwa wakati wa ttiimu zombi era ensonga zaggweera mu FUFA. Sizoni eno, Shaban ateebedde KCCA ggoolo za liigi 13. Bukedde bwe yayogeddeko ne Shaban yagambye nti, kooci okugamba nti yeebulankanyizza kikyamu kuba yalwalira ku Cranes nga bali e Niger n’atuma Ivan Ssewanyana (omusawo wa Cranes ne KCCA) amutegeeze ku buvune buno. “Nalwala dokita alaba era ne mmutuma ang’ambire kooci kyokka simanyi lwaki agamba nti teyamanya.\nNneebuuza nnyo lwaki buli lwe ng’amba nti ndi mulwadde tebakkiriza,” Shaban bwe yeebuuzizza Bwe yabuuziddwa lwaki teyeetuukira n’annyonnyola omutendesi, yazzeemu nti, “ Ennamba y’essimu ya kooci sigirina bwe mba nnina kye nneetaaga njogera ne kooci Badru Kaddu. Lwe nasembye okugenda e Lugogo, nawulidde boogera nti saagala kuzannya Vipers era y’ensonga lwaki siriiwo naye ebyo nze si bye ndiko,” Shaban bw’annyonnyola. Eggulo KCCA yattunse ne Vipers ku fayinolo ya Uganda Cup.\nEngeri KCCA gye yakkakkanyizza Police FC mu liigi\nKCCA erumbye Soana FC mu ‘Uganda Cup’


Bukedde Online - Abawagizi bwe bateefuga Villa nja kugisuulawo - Misagga\nAbawagizi bwe bateefuga Villa nja kugisuulawo - Misagga\nBannakenya bawereddwa kukozesa njaga\nRwanda esoonye Uganda eky'omupiira\nOKUKUBWA Bright Stars ku mupiira gwabwe ogwasoose mu Azam Uganda Premier League, kisiikudde abawagizi ba SC Villa emmeeme ne basaba abakulira ttiimu yaabwe babannyonnyole lwaki yazannye bubi.\nKu Lwokubiri, Bright Stars yawangudde Villa (1-0) e Mwereerwe mu Wakiso, abawagizi ne balumba pulezidenti wa ttiimu, Ying. Ben Misagga n’akulira emirimu, Ivan Kakembo mu busungu kyokka poliisi n’eyanguwa okubasalako.\nAbamu ku bawagizi bakira balumiriza Kakembo okuba omuwagizi wa KCCA FC nti ye yawabya Misagga okweggyako abazannyi abaabawangulira ‘Uganda Cup’ sizoni ewedde olwa kye baayise Kakembo obutayagaliza ttiimu birungi.\nPoliisi olwaggyeewo Kakembo, abawagizi kwe kukyukira Ben Misagga ne bamusaba agobe Kakembo nga bagamba nti y’aleese emivuyo mu ttiimu.\nNg’atuukiriddwa Bukedde, Misagga, eyabadde omukambwe, yalabudde nti abawagizi bwe baba balemeddwa okwefuga n’okuguminkiriza, agenda kuyita ttabamiruka abaddize ttiimu yaabwe.\nYagasseeko nti afubye okukola ebintu ebissa Villa ku mutindo kyokka abawagizi bamulemesezza n’atiisa nti, “Singa tebeddako ntuuse okubaddiza ttiimu yaabwe”.\n“Ekyaggya Hajji Mandela ne Muwema ku ttiimu baali bawagizi nga na kati batandise. Sigenda kukkiriza mbeera eyo kuba nnina ebyokukola ebirala,” bwe yayombye n’ajuliza nti, “Omwaka oguwedde twakubwa emipiira ebiri ne tumalira mu kyokubiri, kati lwaki abawagizi bagamba nti okukubwamu tukoze bubi?”\nYasabye abawagizi bawe abatendesi Abazungu obudde nti ye abalinamu obwesige bw’okuwangula ebikopo nti n’ekirala abazannyi bapya bakyazimba bazimbe. Yawolerezza Kakembo nti talina nsobi naye abawagizi tebaguminkiriza.\nABAMYUKA BALI WAZIBU\nMisagga yagambye nti abamyuka abatendesi, Phillip Obwiny ne Ibrahim Kirya be bakyalemeddwa okuyamba Abazungu Antonio Flores ne Francisco Martinez n’agamba nti ajja kubatereeza.\n'Bafana nakwesunga dda leero nkufunye\nNakaseke: Balwana kwegobako bwavu\nBaze bwe simuwa ssente ng'ankuba


Bukedde Online - Museveni awaanye Kayihura: Alagidde ba 'Crime Preventer' batwalibwe mu UPDF\nMuseveni awaanye Kayihura: Alagidde ba 'Crime Preventer' batwalibwe mu UPDF\nEyazadde abalongo mu basajja 2 atemyemu fa...\nPULEZIDENTI Museveni alagidde ba ‘Crime Preventer’ batwalibwe mu UPDF. Yabayise ggye zzibizi ery’amagye n’awakanya abalitwala ng’eggye lya Gen. Kale Kayihura. Era yayogedde ku Kayihura nga Kaada wa NRM omuwulize.\nMuseveni lwe yayambaza Kayihura amayinja g'obwa Genero\nN’agamba nti Kayihura bwe yali avunaanyizibwa ku byobufuzi mu magye, baalina enteekateeka ya ‘ba Crime Preventer’, bwe yajja mu poliisi n’akuhhaanya ‘ba Crime Preventer’.\n“Ba Crime Preventer ggye ly’amagye ezzibizi. Kayihura yeebale okulitandikawo mu poliisi,” bwe yagambye ng’asisinkanye abakulembeze ba “ba Crime Preventers” 2,000 e Lugogo eggulo. Baavudde mu ggwanga lyonna.\nKigambibwa nti ba Crime Preventers bali obukadde 12. Museveni yagambye nti ayagala Uganda ebe n’eggye ttono kyokka nga lya mulembe eririna ebikozesebwa ebyomulembe nga n’abajaasi batendeke bulungi.\nEggye lino ettono lyetaaga eggye ezzibizi eddene y’ensonga lwaki kyetaagisa ba Crime Preventers abangi kubanga tebasasulwa.\nN’alagira abakulembeze baabwe okukwatagana n’abaduumizi b’amagye okuttaanya ensonga eyo.\nWabula yagambye nti wadde tebasasulwa kyokka beetaaga ensimbi noolwekyo abakulembeze baabwe bajja kukwatagana n’abakulira enkola y’okweggya mu bwavu “Operation Wealth Creation” babayambe.\nYasembye buli muluka muveemu Crime Preventer omu atandike faamu abalala kwe banaalabira. Uganda erimu emiruka 5,000.\nAbamu ku ba ‘crime preventer’ Museveni be yasisinkanye.\nBa Crime Preventer baava wa? Museveni yagambye nti nga bali mu nsiko baalina abalwanyi abaakubanga emmundu, ba ‘Militia’ abataabeeranga mu nsiko, baabeeranga bakuuma bantu; obukiiko obwakolanga emirimu egy’enjawulo n’abantu baabulijjo be baatendeka mchaka mchakabano baamalangawo obusambattuko.\n“Abaali ba “militia’ mu nsiko kati beeyubudde, be ba Crime Preventer. Abo tebayinza kuba ba Kayihura. Bantu ba UPDF”, bwe yagambye olwo ne basaakaanya nti “kyekyo Mzee, Paka lasiti”.\nYababuulidde amakubo g’okugaggawala. Kuliko okulima ebintu eby’okutunda nga bataddemu ekibalo, amakolero, okukola abalala bye beetaaga (services) n’ebya tekinologiya.\nYalagidde abakulembeze baabwe bakole ebibinja mwe banaafunira ensimbi bagule ebyuma bye banaakozesa mu bukolero obutono.\n1300 Akulira ba Crime Preventer mu Uganda, Blaise Kamugisha yategeezezza Museveni nti, balina SACCO yaabwe gye baatandikawo okwekulaakulanya, ebayambye okugula bye beetaaga mu mirimu gyabwe okukuuma emirembe n’okuziyiza obumenyi bw’amateeka.\nMuseveni kino kyamusanyusizza n’abategeeza nti, mu July w’omwaka guno, agenda kuteeka akawumbi kalamba n’obukadde 300 mu SACCO eno n’agamba nti kino kiba kitegeeza nti, buli SACCO y’aba Crime Preventer ku mutendera gwa disitulikiti agenda kubawa obukadde 100.\nNabo beeyamye nti bajja kufa n’omuntu yenna anaatambaala Museveni. “Okukola obwambega ku bazzi b’emisango ku kyalo temwetaaga kubeera nnamba nnene, mukimanyi bino mbimanyi bulungi.\nMunyweze obukulembeze ku byalo kubanga eyo y’esibuka obumenyi bw’amateeka ate temweraga, mukolerere nnyo okuweebwa ekitiibwa okusinga okubatya,” bwe yagambye.\nYategeezezza nti, ennaku ezo yasomye amawulire nga bawandiise nti ebiseera bya ba Crime Preventer eby’omu maaso byesigamye ku mumyuka w’omuduumizi wa poliisi Brig. Sabiiti Muzeyi n’amutegeeza nti, tasaanye kweraliikirira ku nsonga yaabwe.\nKamugisha yagambye nti, baakuuma akalulu ate nabo ne balonda n’ategeeza Museveni nti, akalulu bwe kaggwa, babadde bayamba poliisi okulwanyisa obumenyi bw’amateeka era bangi ku bamenyi b’amateeka babakutte ne babawa poliisi.\nEngeri gy'okozesa ekiseera kino okunyweza laavu yammwe\nOmukwano guteeke ku ddaala eddala mu 2013 gubanyumire


Katikkiro Mayiga mu myaka omwenda abadde akyusa ndowooza – bingi byeyenyumirizaamu – CBS FM\nin Amawulire, BUGANDA, Uncategorized\nSsaabasajja Kabaka Ronald Muwenda Mutebi II ng’akwasa Katikkiro Charles Peter Mayiga e Ddamula(13.may.2013)\nKatikkiro wa Buganda Charles Peter Mayiga akinogaanyizza nti kati amaanyi agenda kugassa mu kutema mpenda ez’okukola ebintu ebyenjawulo ebizza Buganda ku ntikko.\nKatikkiro agambye nti emyaka omwenda egiyise gibadde gyakukyusa mbeera z’abantu okubagazisa Kabaka wabwe, nokwerwanako ng’abantu kinnomu.\nAwadde eky’okulabirako nti omulimu gubadde gwakuzimba birowoozo,abantu ebirowoozo babifunye n’obusobozi babulina,kati ssaawa yakufuna sente n’okwongera okuzisiga.\nKatikkiro wa Buganda Charles Peter Mayiga olwa leero lwawezezza emyaka 9 bweddu, bukyanga Ssaabasajja Kabaka Ronald Muwenda Mutebi II amulonda nga 12.5.2013.\nNga 29.5.2013 Ssaabasajja yasiima n’akwasa Katikkiro Mayiga Ddamula okumulamulirako Obuganda.\nOmukolo gwali ku Wankaaki wÓlubiri e Mengo ,nóluvannyuma náyolekera Butikkiro ngákutte Ddamula.\nKatikkiro Charles Peter Mayiga yadda mu bigere bya eyali Katikkiro John Baptist Walusimbi.\nKatikkiro Mayiga okuva olwo yasookera mu masinzizo agatali gamu okwekwasa Omutonzi mu byonna byazze akola, era azze asaba Katonda amulungamye mu buweereza bwaliko.\nMu myaka gino omwenda atambudde nómulamwa gwókukulembeza obwerufu nókukkaatiriza empagi eyÓbwesimbu mu buweereza obwenjawulo.\nMu kutandika emirimugye Katikkiro yateeka essira kukusomesa nókunnyonyola abantu ba Buganda ensonga ssemasonga eza Buganda omuli;\n1-Okunyweza nÓkukuuma Namulondo.\n2-Okugabana Obuyinza ne government eya Wakati mu Nkola eya Federo.\n3-Okukuuma Ettaka n’Ensalo za Buganda yonna gye ziyita.\n4- Okukola ennyo Obutaweera.\nMu nsonga ssemasonga mwemuva enteekateeka Namutaayiika ezóbwakabaka bwa Buganda, ezirambika kalonda wébintu byonna ebirina okukolebwa.\nNamutayiika eyasooka owémyaka etaano egyasooka wa 2013-2018, addako wa 2018-2023 asigaddeko omwaka gumu gwokka agweko.\nKatikkiro Mayiga yatongoza enkola eyatuumwa ETTOFAALI mu masaza ga Buganda nébitundu ebirala, okwongera okwagazisa abantu KABAKA wabwe, ne Buganda yonna okutwalira awamu.\nEnkola yÉttoffaali yavaamu ebibala ebirabika nébitalabika.\nEkizimbe Masengere ekyali kimaze emyaka egisoba mu 30 kyamalirizibwa mu nkola yéttofaali.\nEttoffaali lyerimu lyasima omusingi okwazimbibwa Terefayina yÓbwakabaka BBS, era wano abavubuka nábakadde abasukka mu 1000 bayimiriddewo ku Terefayina.\nKatikkiro mu ngeri yeemu yatongoza enkola ya Luwalo lwange abantu ba Ssabasajja okuva mu masaza agenjawulo mwebayise okukiika embuga , okusonda ensimbi eziyambako okuddukanya emirimu gya Beene egitali gimu, nÓkwongera okwagaza abaganda ebyabwe, nókwekkiririzaamu.\nMu kiseera kyekimu ekyémyaka mwenda, Katikkiro Mayiga akoze butaweera okuzzaawo Amasiro gaaba Ssekabaka e Kasubi, era werutuukidde olwa leero nga omulimu gwokuzzawo amasiro gano ogukulemberwa Owek Kaddu Kiberu gutambula bulungi ddala, era Omwaka guno gasuubirwa okugibwako engalo.\nMu bbanga lyerimu ery’emyaka omwenda , Katikkiro atadde mu nkola ekiragiro kya Beene ekyókuyamba abantu abetaaga okubeerwa nebazimbirwa ennyumba.\nNgóbwakabaka bukolegana nékitongole kya Nakyewa ki Habitat for Humanity, buzimbidde abantu abasukka mu 20 ennyumba ezomulembe.\nMu kusitula embeera zébyenfuna zábantu okulwanyisa obwavu, Katikkiro yatongoza enkola ya Mmwanyi Terimba mu Buganda, okusobozesa abantu okwerwanako nókweyimirizaawo.\nMu nkola eya Bulungi bwansi Katikkiro azze ejjukiza abantu ba Buganda okusimba emiti nga bayita mu mikolo egyenjawulo naddala egyókwanujula, okutaasa Buganda ne Uganda yonna okufuuka eddungu.\nBwábadde awayaamu ne CBS, Katikkiro Mayiga yebazizza obuwagizi bwonna obumuweereddwa Olulyo olulangira, abakulembeze b’eddiini, abataka ab’Obusolya, abakozi bóbwakabaka, abakulembeze bébyóbufuzi, abasuubuzi n’abantu kinoomu mu bbanga eryemyaka omwenda gyeyakamala ngákuuma Ddamula.\n“Tewali nteekateeka yonna gyetwali tutandise netawagirwa, kale siyinza butebaza bantu ba Buganda” Katikkiro.\nKatikkiro yebazizza abantu ba Buganda okusalawo okwegyamu endowooza y’okuweebwa nebatandika okwekolerera, nga bayita mu kulima emmwanyi, okulima emmere okulwanyisa enjala, n’okulunda okwegobako obwavu.\n“essuubi lyange lyonna lyali mu kiragiro kya Ssaabasajja Kabaka kyeyatulagira, okusomesa abantu okuyiga okwekkiririzaamu n’okukomya okwenyooma, okwerwanako nga bakola ebintu ebibayamba okulwanyisa obwavu,baleme kulinda kuwebwa buwebwa, byonna tubikoze”.\nMukuumaddamula Mayiga agambye nti n’enteekateeka y’okuzimba enkola y’emirimu erambikiddwa obulungi, kimuyambye nnyo mu myaka gino omwenda nga ye Kamalabyonna wa Buganda.\nMu ngeri yeemu Katikkiro agambye nti ng’obukulembeze obulala bwonna webubeera n’okusomoozebwa, naye akufunye. Wabula agambye nti tayagala kwesiba kubisomooza era tayagala kubiwa budde,wabula okutema empenda ezibivuunuka n’okugenda mu maaso.\nWabula anokoddeyo ensonga y’ettaka ng’ebimu ku bimusomoozezza.\nAlabudde abakulembeze abakola amateeka aganyigiriza Buganda nti bali mu kabi kennyini ,naasaba ebizze bibaawo ku bakulembeze abaasooka abaayisa amateeka amakyamu, n’okunyaga ettala lya lyabwo bibeere ekyokuyiga eri abakyali abalamu.\nKatikkiro Mayiga agambye nti nebwebuliba ddi, Buganda yakweddiza ebintu byayo ebizze binyagibwa bannakigwanyizi.


Mwewale obujama. Katikkiro abakunze ku buyonjo. - Watchdog Uganda\nMwewale obujama. Katikkiro abakunze ku buyonjo.\nKATIKKIRO w’obwaKabaka bwa Buganda Charles Peter Mayiga akunze abantu bonna mu Buganda okwewala embeera evaako obujama, kyeyayogeddeko nga ekisinze okusiba eddwadde mu bantu.\nMayiga agamba nti ennaku zino abantu tebakyefaako nga batuuka n’okulwala era ne bonoona ensimbi mpitirivu mu kwejjanjaba, kyokka nga tebasobola kuyonja Maka mwe bava, ebifo we bakolera n’emibiri gyabwe.\nOkw’ogera bino yabadde atongoza mayilo y’abulungi bwansi ku kyalo Kikooza mu Munisipaari ye Mukono ku mande, nga ogumu ku mikolo egikulembera amefuga ga Buganda agaberaawo nga 8 ogw’ekkumi buli mwaka.\nYategezezza nti abatuuze bennyini mu bitundu byabwe be balina okuvaayo okulwanyisa embeera y’obujama, gye yayogeddeko nti olumu emalamu n’abantu ekitiibwa, omuntu n’afuuka ekitagasa era nga tewali amusemberera, yadde okumulabawo nga enjogera ye nnaku zino bweri.\n“Kale tubasaba nga tujaguza amefuga g’omwaka guno, mwenna mulina okuba abayonjo, mulongoose yonna gye musula, mugogole emyala temumala kulinda bakulembeze, musaawe ensiko zonna ez’etolodde amaka gammwe, mweyonje namwe mwenyini emibiri gyammwe, abavubuka mubeere eky’okulabirako mu bitundu gye muva ne gyemukolera nga mwewala obujama obuyinza okubaletera endwadde.” Mayiga bwe yategezezza.\nKimbowa nga akunga abatuuze okukola bulungi bwansi.\nMeeya wa Mukono George Fred Kagimu yagambye nti eno kati egenda kufuuka nkola nti era bakubaga etteeka eliwaliriza abantu okuyonja ebitundu gye basula sso ssi kulindanga bakulembeze, kuba olumu ensimbi zilwawo okujja kasasiro najjula amayumba g’abantu, olwo ekiddiria z’endwadde ezisibuka ku bujama okubazinda\nSsentebe we kyalo kye Kikooza Kimbowa Tonny Ssonko yeyamye okukyusa abavubuka batandike okw’ekkiririzaamu, era bakole ebyo byennyini ebiyinza okutwala ebitundu mwe babeera mu maaso, era n’abakunga okukomya emize omuli okunywa ebitamiiza, okuwemula, okubba nebilala.\nAbaana ba massomero nabo tebalutumidde mwana.\n“Nze ndi MULASITA era nina ne nviiri nnyingi ku mutwe naye silina kitamiiza kyonna kyenkombako era siberangako mu mize gya bubbi yensonga lwaki abatuuze bannonda okubakulembera” Kimbowa bwe yategezezza.\nEmikolo emikulu gigenda kubeerawo nda 8 omwezi guno wali ku kitebe kye Gombolola ya Ssabasajja Nanfumbambi Ntenjeru mu Kyaggwe.\nPreviousKapchorwa town gets 24 hour safe water supply\nNextUganda Independence: How October 9, 1962 was chosen


OMICRON TANATUUKA MU UGANDA, MINISITA ATANGAAZIZZA. – CBS FM\nOMICRON TANATUUKA MU UGANDA, MINISITA ATANGAAZIZZA.\nMinistry y’eby’obulamu egumizza bannauganda nti akawuka ka covid 19 akakeeyubula akaatuumiddwa Omicron nti tekanatuuka mu Uganda, wabula nti abantu balina okujjumbira okwegemesa, nti kubanga eddagala eryo sisobola bulungi okukakendeeza amaanyi singa omuntu abeera mugeme.\nBwabadde ayogerera mu lukungaana lwa bannamawulire ku Media Center mu Kampala, minister w’eby’ebulamu Dr Jane Ruth Aceng, akakasizza, nti akawuka kano Omicron tebanakalabako mu Uganda, n’avumirira abantu abasaasaanya amawulire ag’obulumba nti Omicron katuuse mu Uganda, gagambye nti gagenderera kuteeka bantu ku bunkenke obutetaagisa.\nAkawuka ka omicron, kasoose kulabwako mu South Africa, Botswana, Belgium ne Hong Kong, era ensi ezimu zaatandise okukugira abantu abava mu nsi ezo gyekaazuuliddwa.\nDr. Jane Ruth Aceng, agambye nti banna Uganda balina okwongera okuba obwerinde kukirwadde kino, era nti nga gavumenti amaanyi gateereddwa ku kujjumbira kukebeza abantu ku nsalo ez’enjawulo n’okugema.\nAgambye nti bannaUganda, omuwendo ogwakajjumbira okugemebwa gukyali mutono kwogwo ogwetaagibwa ogwobukadde 22 okubaako yaddeyaddeko, ssonga okugema lyerimu ku kkubo erigenda okutangira okusaasana kw’ekirwadde.\nMu kiseera kino abanoonyereza ku nkula y’akawuka ka Omicron mu kitongole ky’ensi yonna eky’eby’obulamu ku World Health Organisation, bagamba nti bakyetegereza okuzuula ensaasaana y’akawuka kano okuva ku muntu omu okudda ku mulala bw’ogerageranya n’ebika by’obuwuka bwa covid 19 obulala ng’akayitibwa Delta.\nEbyakazuuka biraga nti obubonero bwa Omicron bwekateeka ku muntu tebwawukana nnyo n’ebika ebirala ebya covid 19 ebibaddewo.


Bukedde Online - Bawewenyudde omukazi kibooko lwa kutulugunya baana ba muggya we\nAb'e Nkozi badduukiridde ebibiina by'obweg...\nAikolu ne muto we abatuuze ababakubye kibooko nga baagala boogere ensonga ebatulugunyisa abaana batuuke n’okujjula amabwa omubiri gwonna ssaako okubasuza mu kaabuyonjo nga balina omusango gwe bazzizza.\nOMUKAZI agambibwa okutulugunya abaana ba muggya we akiguddeko abaakakiiko kwe bwbwe bamuwewenyudde kibooko oluvannyuma lw'abatuuze okumulumiriza. Juliet Aikolu yakwatiddwa abatuuze n'akakiiko akakulembera ekyalo mu kitundu kya Kazo Angola nga kigambibwa nti abadde amaze ebbanga ng'atulugunya abaana ba muggya we be yaleka ng'anobye. Abatuuze bagamba nti abaana abadde abasuza mu kaabuyonjo nga kw'assa okubakubanga buli olukedde nga bonna bajjudde ebisago ku mubiri.\nAbatuuze baategeezezza nti ono okutulugunya abaana bano abaddenga akikola ne muto we oluvannyuma lwa taata w'abaana bano okukwatibwa n'asibwa.\nAbaakakiiko ka LC mu Kazo Angola nga bakuba muganda wa Aikolu kibooko olw'okutulugunya abaana. Bombi ne Aikolu baabakubye. Mu katono ye Aikolu n'abaana abaabakubizza.\nAikolu ne muto we abatuuze ababakubye kibooko nga baagala boogere ensonga ebatulugunyisa abaana batuuke n'okujjula amabwa omubiri gwonna ssaako okubasuza mu kaabuyonjo nga balina omusango gwe bazzizza.\nSsentebe w'ekyalo kino, Jane Francis Namukasa agamba nti abaana bano bamaze ebbanga nga batulugunyizibwa wabula buli lwe bagamba ku mukyala ono yeefuula nampulirazzibi bwe batyo nabo kwe kumukwata.\nEyeegwanyiza eky'obwakkansala bw'ekitundu kino, Herbert Kwoba ng'ali wamu n'abatuuze bavumiridde ekikolwa ky'abakazi bano okutulugunya abaana.\nJane Francis Namukasa\nEngeri omukuumi gye yakubyemu bboosi we essasi\nAmagye gakutte Capt. Kibuuka annyonnyole ku by'okuddukanya obubi emirimu


Bukedde Online - Wenger alabudde Dele Alli ne Kane ku by'okwesuula\nWenger alabudde Dele Alli ne Kane ku by'okwesuula\nARSENE Wenger atendeka Arsenal, alabudde Dele Alli ne Harry Kane aba Spurs, nti bageza ne beesuula nga baagala peneti ku mupiira gwe bagenda okuzannya ku Lwomukaaga, bajja kumugwako.\nTtiimu zino ebbiri (Spurs ne Arsenal) zisisinkanye mu Premier ng'abawagizi b'omupiira bakyatenda engeri Dele Alli ne Kane gye beesuulangamu mu bbookisi ku mupiira gwa Liverpool ekyaweesa ttiimu zaabwe peneti ezitaaliyo okukkakkana ng'omupiira guggweeredde mu maliri (2-2).\nWenger agamba nti ebyo baabikola ku Liverpool era ke kanaabatanda ne babiddamu ku Arsenal, bajja kulaba ekimufaamu. Wabula omutendesi wa Spurs, Mauricio Pochettino agamba nti abalumiriza abazannyi be okwesuula, tebamanyi bukodyo bwa mupiira era basaanye bagenda mu muzannyo omulala.\n"David Lutalo yanzibako oluyimba lwa 'Nkwagalira ddala' n'alunaazaamu"\nEmpale z'amadaala zettaniddwa abawala\nGwe yaleeta nga mwannyina yali muganzi we\nKCCA eboye embuzi nâ€™ente 50


Abantu 20 be bafa obulwadde bw'akafuba bul...\nMuseveni bino yabyogeredde ku kisaawe e Kololo ewakomekkerezeddwa okutambula kw'okulwanyisa enguzi kwe yakulembeddemu ng'omutambzi omukulu okuva ku kibangirizi kya City Square nga kwetabiddwamu abantu bangi naddala abakozi mu bitogole bya gavumenti.\nMu kwogerako eri abatambuze, Museveni yagambye nti obuzibu bw'enguzi buvudde ku kuwandiisa abakozi nga batunuulira mpapula za buyigire ne baleka abantu abalina obusobozi ate abeesimbu wadde nga tebalina mpapula.\nYagambye nti ebitongole naddala ekya Kaliisoliiso wa gavumenti (IGG), akakiiko ka Nakalema aka Anti Corruption Unit n'essiga eddamuzi basaanye okwekenneenya obuntu bulamu mu bantu be bawa emirimu.\nYagambye nti abalya enguzi bamanyiddwa era n'amateeka weegali agasobola okubakolako kyokka obuzibu tewali bujulizi olw'okubanga abakola okunoonyereza baakibogwe.\nYawadde ekyokulabirako ku kitongole kya poliisi nti bamala gawandiisa bantu ne balemwa n'okukola okunoonyereza okutuufu ng'emisango gibalema okukolako n'anokolayo eky'omusomesa agambibwa okusobya ku mwana kyokka ku fayiro omusango ne gukyusibwa.\nMu kutambula kuno okwetabiddwaamu abanene mu gavumenti, bannaddiini, ababaka b'amawanga egenjawulo ssaako abakozi mu bitongole by'obwannakyewa ebirafuubana okumalawo enguzi n'abalala, Museveni yategeezezza nti ye talyanga ku nguzi bukyanga abaawo.\nMuseveni yagambye nti enguzi efudde abantu enkwa nga banyuunyunta bunyuunyunsi ggwanga n'agamba nti enkwa bw'ebeera ku nte eginywamu omusaayi kyokka terina wadde akatono k'egyongerako ssaako okuzing'amya omwoyo gw'omuntu.\nYayongeddeko nti abantu abalya enguzi n'ebintu bye bafuna naddala obugagga tebuwangaala n'agamba nti abantu abamu kye bava bafuna ebintu kyokka ne bisaanawo mangu.\nWano yawadde ekyokulabirako ky'ente z'alina nti zaali zadda okuva mu famire yaabwe emabega era naye kati lwe lulyo lw'alina, ng'ekibayambye okuzikuuma baazifuna mu mazima si kubba.\n"Obugagga obubbe bubeera bwa bisiraani era tebuyinza kuwangaala ,mu myaka 60 egiyise sirabangako muli wanguzi akulaakulana" Musevni bwe yagambye ne yeewuunya abantu abalya enguzi nga balowooza tewali abalaba kyokka nga Katonda ye abalaba.\nYagambye nti mu mwoyo gwo kino obeera ofunye ekisiraani n'asaba bannaddiini okwongera okusabira abantu baveemu omuzimu gw'okulya enguzi bakulaakulanye eggwanga.\nMinisita w'ebyempisa n'obuntubulamu, Faaza Simon Lokodo, ku lw'ebibiina ssaako ebitongole ebirafuubana okumalawo enguzi yagambye nti waakusomera paalamenti lipoota eraga ebyo bye batuseeko mu lutalo lw'okulwanyisa enguzi n'atageeza nti beetegefu era balina essuubi nti enguzi ejja kuggwawo.\nBbulawuzi engazi giyiiyize onyume\nEngeri gy'oyambala leegingi mu bifo eby'enjawulo n'onyuma


Bukedde Online - Abayizi boolesezza ebyobulimi n’obulunzi\nAbayizi boolesezza ebyobulimi n’obulunzi\nAbatuuze baatulidde GISO poliisi n'emuggalira:...\nOmusumba Kaggwa ayogedde ekiremesezza ettemu...\nOmuyizi ng’annyonnyola bye balima.\nABAKULIRA amasomero mu disitulikiti y’e Mukono, Wakiso ne Buikwe bakubiriziddwa okufaayo okusimba emiti gy’ebibala, okuzzaawo ennimiro, n’obulundiro obutono ku masomero abayizi kwe basobola okuyigira ebyobulimi n’obulunzi kiyambe eggwanga okubateekateeka okwagala obulimi n’obulunzi.\nAkulira eby’okulambula amasomero mu disitulikiti y’e Buikwe Muky. Joyce Nalubega yakunze abakulu b’amasomero, abazadde n’abasomesa okufaayo okulaba nga ku masomero gaabwe kusimbibwako ebibala n’okuzzaako ennimiro n’obulundiro obutono abayizi kwe bayigira ebyobulimi n’obulunzi nga bwe kyabeeranga edda.\nYeebazizza aba Hivos, n’ebitongole ebirala ebivuddeyo okuyamba abaana n’abavubuka okwettanira ebyobulimi n’obulunzi nga bakyali bato n’ategeeza nti enteekateeka eno ejja kuyamba eggwanga okufuna abayiiya mu byobulimi n’obulunzi Yagambye nti ng’oggyeko ebyobulimi okuvaamu ensimbi, ebibala mmere nnungi eri obulamu bw’omuyizi kubanga bimuyamba obutatawaanyizibwa ndwadde n’asoma bulungi\nMuseveni awaddeyo obukadde 10 okuzimba obusabadinkoni bw’e Mengo


Sigendagako wa Kyagulanyi era sisuubira kuyitayo kubanga silina kye mwetaaza, Nsereko ayanukudde - Watchdog Uganda\nSigendagako wa Kyagulanyi era sisuubira kuyitayo kubanga silina kye mwetaaza, Nsereko ayanukudde\nOMUBAKA wa massekkati ga Kampala Muhamad Nsereko asambazze ebigambibwa nti yakyalako mu maka ga mubaka munne Robert Kyagulanyi (Bobi Wine) agasangibwa e Magere, bwe yali atumiddwayo Pulezidenti Museveni ayogere naye ku nsonga z’okwesimbawo, nagamba nti bino ssi bituufu kubanga tagendangayo kko era tasuubira kugendayo kubanga talina kyamwetaaza.\nOmwezi oguwedde emikutu gy’amawulire naddala egy’emitimbagano gyalaga nga omubaka Nsereko bwe yeetaba mu kafubo akamu mu maka ga Bobi Wine ku biragiro bya Pulezidenti nga yali amusabye amutuukirire amutegeeze aleme okwesimbawo mu mwaka gwa 2021, kino mbu kimuwe omwagaanya gw’okwesimbawo mu 2026 kubanga Pulezidenti talowooza ku kyakuddamu kwesimbawo.\nAbawandiika bino bagamba nti amangu ddala nga Nsereko amaze okwanjula amawulire agaali gamutumiddwa omukulu Kyagulanyi yamulagira afulume amakaage kubanga yali si mwetegefu kukkiriza byali bimugambiddwa.\nNaye Nsereko byonna bino abisambazze nagamba talinnyangako mu maka ga Bobi Wine era tasuubira kugendayo yadde mu biseera by’omumaaso kubanga talina kyamwetaaza, yadde eky’okwogerako naye kakibe kya byabufuzi.\n“Njagala muganda wange Kyagulanyi aveeyo ategeeze ensi mu butongole nti nze sigendangako wuwe kuba akimanyi, era mutegeeza nti bino bye byaleetawo ekitta bantu mu Rwanda ne Germany eby’obulimba oba engambo ezikolebwa ku bantu ezitalina bukakafu” Nsereko bwe yagambye.\nYanyonyodde nti Kyagulanyi alina obuvunanyizibwa okuvaayo ategeeze abantu ebikyamu ebili emabega w’olugambo luno, kubanga amanyi ekituufu.\nOmwogezi we kisinde kya People Power Joel Senyonyi bwabadde ayanukula ku nsonga eno agambye nti tebalina budde kwogera ku buli kintu kye baba bawulidde oba eky’ogeddwako, nagamba nti kati bali mu kutunulira bintu bikulu byokka.\nNsereko era yagenze mu maaso nateeka ku mukutu ogwa Face Book emboozi ne bigambo bye bayogera ne Kyagulanyi, ebyalaze nti yamusaba aveeyo ayanukule ku bigambo bye yayita eby’olugambo ebitaliiko mutwe na magulu, kyokka Kyagulanyi naamuddamu nti ebyo byonna bigenderera kubawukanya era naamusaba batambulire wamu bave mu ngambo.